title: Karin Enke

text: Karin Enke, Karin Kania-Enke, Karin Busch-Enke (s. 20. kesäkuuta 1961 Dresden, Saksan demokraattinen tasavalta) on saksalainen entinen pikaluistelija ja kolminkertainen olympiavoittaja, joka edusti Saksan demokraattista tasavaltaa.


title: Karin Enke

text: Enke oli talviolympiahistorian ensimmäinen nainen, joka voitti kahdeksan henkilökohtaista mitalia – sittemmin hänen saavutustaan on naispikaluistelijoista sivunnut Gunda Niemann-Stirnemann ja sen ovat ylittäneet Claudia Pechstein ja Ireen Wüst. Parhaimman mitalisaaliinsa Enke sai vuoden 1984 kisoista Sarajevosta, kun hän voitti kultaa 1 000 ja 1 500 metrillä sekä hopeaa 500 ja 3 000 metrillä.


title: Karin Enke

text: Enke hallitsi aikanaan pikaluistelukenttää. Pahimmat kilpakumppanit keskittyivät lähinnä joko lyhyille tai pitkille matkoille. Yleisluistelijana Enke oli aikansa parhaimpia. Yleisluistelun MM-kultaa hän voitti viidesti ja sprinttiluistelun MM-kultaa kuudesti. Maailmanennätystä hän paransi kaikilla matkoilla 500 metristä 5 000 metriin ja myös niin sprintterien kuin yleisluistelijoidenkin yhteispisteitä.


title: Chihuahuan aavikko

text: Chihuahuan aavikko () on aavikko Yhdysvaltojen ja Meksikon rajalla. Yhdysvalloissa tämä aavikko sijaitsee laaksoissa ja altaissa Pecos-joelta länteen ja Meksikossa Chihuahuasta suurimman osan ja Coahuilan pohjoisosan. Alueen vuoristoissa, esimerkiksi Sierra Madren vuoristossa, kasvaa havupuita, jopa metsiä ja ne ovat alueen "taivassaaria".


title: Chihuahuan aavikko

text: Chihuahuan aavikko on hieman korkeammalla kuin Sonoran aavikko, 600–1675 metrin korkeudella. Heinäkuussa lämpötila nousee usein 35–40 °C:een. Talvella on leutoa tai melko kylmää korkeudesta riippuen. Chihuahuan aavikko on hieman kosteampi kuin Great Basinin eteläosa tai Sonoran ja Mojaven autiomaat. Alueella yleisiä kasveja ovat esimerkiksi jukat ("Yucca"), opuntiakaktukset ("Opuntia"), kreosoottipensas ("Larrea tridentata") ja kaktuslajit "Ferocactus pringlei" ja "Echinocereus polyacanthus". Chihuahuan aavikolle tyypillinen kasvi on "Lechuguilla", joka on mätäsmäinen leveä heinämäinen kasvi.


title: Mikkelin vaakuna

text: Mikkelin vaakuna on Mikkelin kaupungin virallinen tunnus ja sen aiheena on Savon jousi ja marsalkansauvat.


title: Mikkelin vaakuna

text: Mikkeli on ainoa suomalainen paikkakunta, jolla on Vapaudenristi, 4. luokan Vapaudenristi miekkoineen. Sen myönsi kaupungille tasavallan presidentti, Suomen marsalkka Gustaf Mannerheim joulukuussa 1944 kiitokseksi sen toimimisesta sotilasjohdon ja marsalkan päämajana. Kunniamerkin kantajana on kaupungin vaakuna.


title: Mikkelin vaakuna

text: Mikkelin ensimmäinen vaakuna vahvistettiin 1838. Vaakunassa oli Savon maakunnan kreivinkruunu, jota koristi vaakunakentän yläosassa sinisellä pohjalla olevat kirjaimet H ja I. Nämä kirjaimet oli laitettu vaakunaan kaupungin perustajan keisari Nikolai I:n kunniaksi. Kyrillisessä kirjaimistossa H vastaa latinalaisen kirjaimiston N kirjainta, muodostaen näin keisarin nimikirjaimet N I. Keskellä keltaisella poikkikentällä oli perustamisvuosi 1838 ja alaosassa oli kullanvärinen viritetty Savon jousi mustalla pohjalla. Vaakunan oli suunnitellut ilmeisestikin kuvernööri Otto Boije.


title: Mikkelin vaakuna

text: Suomen itsenäistyttyä kaupunkien vaakunat haluttiin puhdistaa venäläisvallan tunnuksista. Tämän vuoksi myös Mikkelin vaakuna uudistettiin. Mikkeli sai uuden vaakunan vuonna 1922. Siinä oli kilven katkaiseva kultainen hirsi. Sinisessä yläkentässä oli viisisakarainen hopeatähti, josta lähti viisi kapeata hopeasädettä, yksi kunkin kärkiparin välistä. Mustassa alakentässä oli ylöspäin suunnattu, jännitetty kullanvärinen Savon jousi. Hirressä luki mustin kirjaimin kaupungin perustamisvuosiluku 1838.


title: Mikkelin vaakuna

text: Mikkelin kaupungin nykyinen vaakuna vahvistettiin 1943. Sen suunnitteli Gunnar Clément ja sen piirtäjä oli Eero Jokilehto. Vaakunan virallinen määritelmä menee näin: ”"Vaakunassa on poikittain jaettu kilpi, jossa kuvataan sen yläkentässä kultaisella pohjalla Suomen marsalkan, vapaaherra C. G. E. Mannerheimin marsalkansauvaa kaksin kappalein vinoristisuunnassa sekä alakentässä mustalla pohjalla ylöspäin suunnattu Savon maakunnan kultainen jousi, jossa jänne, nuolenkärki ja sulitettu pyrstö ovat hopeaa."” Jousiaihe on peräisin maakunnan vaakunasta ja marsalkan sauvat viittaavat Suomen armeijan päämajan sijaintiin kaupungissa sodan aikana.


title: Maria Puusaari

text: Maria Puusaari (s. 21. syyskuuta 1977 Oulu) on suomalainen viulisti. Puusaari on tullut tunnetuksi etenkin nykymusiikin esittäjänä. Hän toimii aktiivisesti Uusinta Ensemblessä sekä kamarimuusikkona. Puusaari on ollut Radion sinfoniaorkesterin jäsen vuodesta 2002. Maria Puusaari on kantaesittänyt ja levyttänyt lukuisien nuoren polven suomalaissäveltäjien musiikkia. Hänen puolisonsa on säveltäjä Osmo Tapio Räihälä.


title: Maria Puusaari

text: Puusaari on nimitetty Oulun Uuden musiikin lokakuu -nykymusiikkifestivaalin taiteelliseksi johtajaksi vuodesta 2019 alkaen.


title: Hiekkamyrsky

text: Hiekkamyrsky tai pölymyrsky tai haboob on aavikolla tai puolikuivalla alueella esiintyvä ilmiö, jossa kova tuuli nostaa hiekkaa ja pölyä ilmaan ja puhaltaa sitä eteenpäin. Hiekkamyrskyssä lentävät partikkelit ovat tyypillisesti kokoluokassa 0,08 - 1 mm ja nousevat harvoin yli 15 metrin, yleensä eivät edes yli 3,5 metrin, korkeuteen. Pölymyrskyssä hiukkaset ovat pienempiä ja nousevat ylemmäs.


title: Hiekkamyrsky

text:
Hiekkamyrsky tekee liikkumisen mahdottomaksi, koska näkyvyys pienenee kokonaan ja voimakas tuuli ja sen mukana kulkeva hiekka ovat ihmisille vaarallisia. Myrsky näyttää lähestyessään ruskealta, maan tasalla olevalta pilveltä.
Hiekkamyrsky pimentää taivaan mustaksi muutamassa minuutissa. Aukealla alueella kannattaa hiekkamyrskyn yllättäessä painautua maahan ja koettaa etsiä tuulen suojaa esimerkiksi kivestä.


title: Hiekkamyrsky

text:
Hiekkamyrskyssä tuuli siirtää raskaita hiekanjyväsiä hypittämällä ja hiivittämällä niitä maanpintaa pitkin.
Törmätessään toisiinsa hiekanjyväsissä syntyy hankaussähköä.


title: Hiekkamyrsky

text:
Aavikoiden lisäksi hiekkamyrskyjä esiintyy puolikuivilla seuduilla, tavallisimmin pensasaroilla. Hiekkamyrskyjä esiintyy monesti muun muassa Saharassa, varsinkin Bodélén altaassa, ja Mauritanian, Malin ja Algerian seuduilla. Niitä on myös muun muassa Arabian aavikoilla, Takla-Makanissa ja Australiassa. Pölymyrskyjä esiintyy Yhdysvaltain aavikoilla ja niiden reuna-alueilla.
Myrsky siirtää hiekkadyynejä ja repii hiekattomilla alueilla maannoksen pois. Näin usein toistuvat pölymyrskyt sekä samanaikainen kuivuus voivat tuhota aavikon laidoilta viljelykelpoisen maaperän. Näin kävi Yhdysvalloissa ja Kanadassa preerialla 1930-luvulla niin sanotun Dust Bowl -kauden aikana. Tällöin esiintyi monesti kuivia kylmiä rintamia, joissa oli vähän tai ei lainkaan sadetta. Toistuvat hiekkamyrskyt kovertavat kallioihin painanteita.


title: Hiekkamyrsky

text: Aavikon hiekkamyrsky kestää monesti jopa päiväkausia. Hiekkamyrskyt kuljettavat pölyä pitkien matkojen päähän, Saharasta Atlantin yli Etelä-Amerikan sademetsiin. Nämä pölymyrskyt näkyvät selvästi satelliittikuvissa. Hiekkamyrskyä heikompia ovat pölymyrskyt. "Haboob" on ukkosmyrskyyn liittyvä pölymyrsky, joka voi muuttua mutamyrskyksi, jossa pöly tulee taivaalta veden seassa. "Sirocco" (Sisä-Saharassa "qibli") on pölyä kuljettava tuuli.


title: Hiekkamyrsky

text: Pölymyrskyjä esiintyy maapallon lisäksi myös Marsin Maan ilmakehää huomattavasti ohuemmassa kaasukehässä.


title: Frankies

text:
__EISISLUETT__
Frankies oli suomalainen lokakuussa 1966 perustettu levylaulaja Johnny Liebkindin säestysyhtye. Yhtyeen kokoonpanossa tapahtui jatkuvasti muutoksia koko sen toiminnan ajan, mutta pysyvät jäsenet loppuun saakka olivat Jorma Kalenius ja Antero Päiväläinen. Helmikuussa 1968 Frankies teki ainoan singlensä "Päiväuneksija/Tuuleen kadonnut", jolla solistina oli Arto Lönnfors. Singlen A-puoli "Päiväuneksija" on käännös The Monkeesin kappaleesta "Daydream Believer". Kappaleen on suomentanut Arto Sotavalta. Singlen B-puoli "Tuuleen" on The Rascalsin kappale "Groovin'", jonka tekstin on kääntänyt suomeksi Pertti Reponen.


title: Frankies

text: Johnny hajotti yhtyeen alkuvuonna 1969.


title: Christa Luding-Rothenburger

text: Christa Luding-Rothenburger (o.s. Rothenburger, s. 4. marraskuuta 1959 Weißwasser, Saksan demokraattinen tasavalta) on entinen saksalainen pikaluistelija ja kilpapyöräilijä ja kaksinkertainen olympiavoittaja. Hän on ainoa urheilija, joka on voittanut samana vuonna mitalin sekä kesä- että talviolympialaisissa.


title: Christa Luding-Rothenburger

text: Vuonna 1980 Rothenburger vakuutti valmentajansa Ernst Ludingin aloittamaan pyöräilyn kesäkaudella. Alkujaan hänet käskettiin pysymään luistelussa, mutta lopulta Itä-Saksan urheiluliitto antoi hänelle luvan osallistua myös kansainvälisiin pyöräilykilpailuihin. Sprinttiluistelun maailmanmestarina vuodelta 1985 Rothenburger valtasi myös ratapyöräilyssä maailmanmestaruuden naisten sprintissä.


title: Christa Luding-Rothenburger

text: Olympialaisista Rothenburger voitti kultaa ensimmäisen kerran vuonna 1984 Sarajevossa 500 metriltä. Neljä vuotta myöhemmin hän teki urheiluhistoriaa. Calgaryn talvikisoista Rothenburger sai kaksi mitalia: kultaa 1 000 ja pronssia 500 metriltä. Seitsemän kuukautta myöhemmin hänestä tuli myös kesäkisojen mitalisti Söulista. Rothenburger sijoittui toiseksi ratapyöräilyn sprintissä. Hän jäänee ainoaksi urheilijaksi, joka voittaa sekä kesä- että talviolympialaisista mitalin samana vuonna, sillä kisoja ei järjestetä enää nykyään samana vuonna.


title: Christa Luding-Rothenburger

text: Sprinttiluistelun maailmanmestaruuskisoista Rothenburgerilla on tilillään kaksi mestaruutta, kaksi hopea- ja neljä pronssisijaa. Hän lopetti uransa vuoden 1992 sprinttiluistelun maailmanmestaruuskisoihin. Samana vuonna hän ehti voittaa Albertvillestä neljännen talviolympiamitalinsa (pronssi 500 metrillä) edustaen jo yhdistynyttä Saksaa.


title: Janne Kataja

text: Janne Pekka Kataja (s. 5. huhtikuuta 1980 Kuusankoski) on suomalainen viihde-esiintyjä. Taikurin työn ohella hän toimii myös stand up -koomikkona, näyttelijänä, ohjaajana ja juontajana.


title: Janne Kataja

text: Kataja aloitti teatteriuransa Riihimäen teatterin lapsiavustajana ja kymmenvuotiaana jatkoi uraansa näyttelijänä Riihimäen Nuorisoteatterissa, jossa hän on sittemmin toiminut laajasti. Myöhemmin hän on näytellyt Riihimäen Teatterissa ja työskennellyt siellä myös tiedotus- ja markkinointipäällikkönä. Ohjaajana hän on ollut Riihimäen Nuorisoteatterin lisäksi kesäteatterissa. Vuosien 1997–2000 pääsiäisinä Kataja esiintyi pääsiäisjänis Eko-Riksuna vieraillen Riihimäen kouluissa, päiväkodeissa, pääsiäistempauksissa sekä television aamuohjelmassa. Janne Kataja toimi Riihimäen kaupungin kulttuuri- ja vapaa-aikalautakunnan jäsenenä toimikaudella 2005–2008.


title: Janne Kataja

text: Janne Kataja juonsi vuoden 2007 Idols Extran Subtv:llä, syksyllä 2007 ja 2008 Big Brother Extran ja vuoden 2011 Idols Studion. Hän on esiintynyt syksyllä 2007 Hei me leivotaan! -ohjelman toisena juontajana. Janne Kataja kehitti niin sanotun pingviinitanssin.


title: Janne Kataja

text: 2009 alkuvuodesta alkoi Komediateatteri Arenalla Spede ja Kumppanit, jossa Kataja esittää edesmennyttä Ere Kokkosta.


title: Janne Kataja

text: 3. tammikuuta 2011 Kataja aloitti toisena juontajana Radio Novan Aamun Radio -ohjelmassa. Televisiossa hän on juontanut Idols Studiota ja Teräspallit -viihdeohjelmaa. Hänen työnsä Radio Novassa päättyivät 30. marraskuuta 2011. Vuoden 2012 alusta Kataja aloitti Radio SuomiPOPin juontajana ja on juontanut toukokuusta 2012 alkaen Jimillä Tuntematon hieroja -viihdeohjelmaa. Syksyllä 2012 Kataja on yksi kolmesta kykyjenetsintäohjelma Talent Suomen uusista tuomareista.


title: Janne Kataja

text: Vuodesta 2016 lähtien Kataja on näytellyt Jaakko Alhoa Yle TV1:n draamasarjassa "Korpelan kujanjuoksu".


title: Janne Kataja

text: Lisäksi Janne Kataja on nykyään myös yrittäjänä Tuotantoyhtiö Hihhihhii Oy:ssä, Biomaja Nordic Oy:ssä ja toimii myös kiinteistösijoittajana.


title: Janne Kataja

text: Kataja syntyi Kuusankoskella, mutta hänen ollessaan kahden viikon ikäinen hänen perheensä muutti Riihimäelle. Hän opiskeli kaksi vuotta ilmaisutaitopainotteisessa Kallion lukiossa, mutta lopetti opinnot kesken, koska ansiotöitä oli riittävästi. Syksyllä 2000 hän aloitti teatteri-ilmaisun ohjaajan opinnot Turun ammattikorkeakoulun Taideakatemiassa. Huhtikuussa 2007 lopputyö on vielä suorittamatta.


title: Janne Kataja

text: Kataja meni kihloihin syksyllä 2007 tyttöystävänsä Ullan kanssa. Pari avioitui toukokuussa 2008 ja heillä on kaksi tytärtä, jotka ovat syntyneet vuosina 2008 ja 2010.. Vuonna 2012 pariskunta jätti avioerohakemuksen, mutta hakemus raukesi ja he jatkoivat yhteiseloaan. Kataja kuitenkin ilmoitti huhtikuussa 2018 heidän muuttaneen lopullisesti erilleen ja hakevan avioeroa.


title: Janne Kataja

text: Kataja osti Riihimäen Kalevankadulta vanhan puutalon, joka osoittautui hometaloksi. Talo purettiin ja hirret huutokaupattiin.


title: Aku Hirviniemi

text: Aku-Heikki Ilmari Hirviniemi (s. 5. joulukuuta 1983 Riihimäki) on suomalainen näyttelijä. Hän on tehnyt rooleja muun muassa Kansallisteatterissa, Helsingin Kaupunginteatterissa, Turun Linnateatterissa ja Lahden kaupunginteatterissa sekä näytellyt elokuvissa ja televisiosarjoissa, kuten "Putous" (2010–2014), "Roba" (2012–2016), "Varasto" (2011), "Härmä" (2012), "Luokkakokous" (2015) sekä "Tuntematon sotilas" (2017).


title: Aku Hirviniemi

text: Hirviniemi pääsi heti lukion jälkeen Teatterikorkeakouluun, josta hän valmistui näyttelijäntyön linjalta teatteritaiteen maisteriksi keväällä 2008.


title: Aku Hirviniemi

text: Hirviniemellä oli Tampereen työväenteatterissa rooli näytelmässä "Loppuun asti lystikkäät". Helsingin Kaupunginteatterissa hänellä on rooli näytelmässä "Sydänmaa". Kesällä 2007 Hirviniemi esiintyi Suomenlinnan kesäteatterissa näytelmässä "Tuntematon sotilas". Hän näytteli myös vuonna 2008 Tampereen työväenteatterissa näytelmässä "7 Veljestä Rock". Kesällä 2009 Hirviniemi näytteli UIT revyyssä "Kivat piipussa". Kaudella 2010–2011 hän näytteli Hämeenlinnan Kaupunginteatterissa pääosaa näytelmässä "Ilimari Jauhiaasen teräksinen takavyö". Hirviniemellä oli myös rooli Ryhmäteatterin näytelmässä "Jatkuvaa kasvua", joka sai ensi-iltansa 27. lokakuuta 2011.


title: Aku Hirviniemi

text: Televisiossa Hirviniemi on nähty autonkuljettaja Illu Airistona "Presidentin kansliassa". Televisionäytelmässä "Päivät kuin unta" (2010) hän esiintyi Moonis Melonina. Hän on myös näytellyt joitain sivurooleja "Ihmebantussa". Vuonna 2010 hän esiintyi "Nenäpäivässä" musiikkivideossa ”Leivotaan” ja oli yksi juontajista. Poliisisarja "Robassa" Hirviniemi näytteli yhtä pääroolia konstaapeli Jani Sjöbergiä. Vuodesta 2014 lähtien hän on esiintynyt muun muassa MTV3:n viihdeohjelma "Possessa", ja omassa matkailu-ohjelmassaan "Aku ja 7 ihmettä". Vuonna 2015 Hirviniemi näytteli yhtä pääosaa vuoden katsotummaksi elokuvaksi nousseessa "Luokkakokous-elokuvassa", ja sen jatko-osassa "Luokkakokous 2 – Polttarit" (2016). Hirviniemi oli vuonna 2016 yksi "Saturday Night Liven" päänäyttelijöistä. Hirviniemi näyttelee Urho Hietasta Aku Louhimiehen ohjaamassa vuoden 2017 "Tuntematon sotilas -elokuvassa". Syksyllä 2016 hän joutui jättämään kesken "Possen" kolmannen kauden ylirasituksen takia. Hänen oli tarkoitus palata töihin syksyllä 2017, jolloin olisi alkanut Hirviniemen oma ohjelma "Nelonen"-kanavalla. Ohjelman aloitusajankohta siirrettiin kuitenkin syksylle 2018. Hän kuitenkin esiintyi Kaikki vastaan 1 -ohjelman yhdessä jaksossa "temppumestarina" lokakuussa 2017.


title: Aku Hirviniemi

text: Suuren yleisön tietoisuuteen Hirviniemi nousi MTV3-kanavan esittämästä "Putous"-viihdeohjelmasta keväällä 2010. Hirviniemen sketsihahmo Marja Tyrni äänestettiin yleisöäänestyksellä "Putouksen" vuoden 2010 sketsihahmoksi. Toukokuussa 2010 Hirviniemi julkaisi Marja Tyrninä esikoislevynsä "Tortturallin", ja sitä ennen vielä levyltä otetun singlen ”Suut makiaks!”. Myös Turku Touring on käyttänyt Marja Tyrnin hahmoa matkailumainonnassaan. Marraskuusta 2010 lähtien MTV3:lla esitettiin "Marja Tyrnin Joulushow" -ohjelmaa, jossa Tyrni esitteli pallivahalaista joulun sekä uudenvuoden viettoa Pallivahan kartanossaan. Isänpäivän alla Marja Tyrniltä ilmestyi leivontakirja, "Suut makiaksi Marja Tyrnin tapaan". Vuoden 2013 lopusta lähtien Marja Tyrni on näkynyt myös alun perin Raha-automaattiyhdistyksen, nykyisin Veikkauksen pelissä "Marja Tyrnin munakello".


title: Aku Hirviniemi

text: "Putouksen" toisella tuotantokaudella vuonna 2011 Aku Hirviniemen esittämänä sketsihahmona oli ”valvova rakennusmestari” Timo Harjakainen. Hahmo ylsi yhdessä Riku Niemisen esittämän Munamiehen kanssa "Putouksen" Vuoden sketsihahmo -kilpailun vuoden 2011 finaaliin, jossa sijoittui toiseksi. Hirviniemen esittämä Harjakainen oli MTV:n toimitusryhmän mukana Slovakian Bratislavassa jääkiekon MM-kisoissa ja toimi siellä erikoiskirjeenvaihtajana.


title: Aku Hirviniemi

text: Suomen Näyttelijäliiton 100-vuotisjuhlan kunniaksi suunnitellussa postimerkkivihkossa on kuvattu kuusi suomalaista näyttelijää. Aku Hirviniemi on kuvattuna yhteen näistä merkeistä. Postimerkissä Hirviniemi esiintyy Timo Harjakaisen roolihahmossa.


title: Aku Hirviniemi

text: Usko Eevertti Luttinen oli Aku Hirviniemen sketsihahmo "Putouksen" kolmannella kaudella. Usko Eevertti Luttinen on Sorvan kylästä tullut seurakuntapastori, joka käyttää ajoittain puheessaan sananmuunnoksia, esimerkiksi seurakunnan tiloista "pikkanen kappeli" ja "tie kirkolle on suora ja huoleton". Hahmo sijoittui "Putouksen" kolmannella kaudella toiseksi vain puolen prosenttiyksikön erolla Armi Toivasen esittämään "Leena Hefner o.s. Herppeenluomaan". Hahmoa spekuloitiin julkisuudessa 1980-luvun viihdesarjan "Soitinmenojen" Erkki Saarelan esittämän hahmon Pastori Sillin kopioksi.


title: Aku Hirviniemi

text: Samppa Linna, turkulainen it-ammattilainen, oli Hirviniemen sketsihahmo "Putouksen" neljännellä kaudella. Linna pääsi kolmen parhaan joukkoon sketsihahmokilpailussa.


title: Aku Hirviniemi

text: Slaikka Gustafsson oli Aku Hirviniemen sketsihahmo "Putouksen" viidennellä kaudella. Slaikka on kotoisin Kempeleestä. Ammatiltaan hän on laulaja-lauluntekijä. Hänellä on kuulovika, ja se aiheuttaa ajoittain väärinkäsityksiä keskusteluissa. Slaikalla on myös sivupersoona, puumalalainen maanviljelijä Väiski. Slaikka Gustafsson tippui sketsihahmokilpailusta kolmantena.


title: Aku Hirviniemi

text: Hirviniemen isä on kuljetuspäällikkö Rauli Hirviniemi ja äiti sairaanhoitaja Erja Hirviniemi. He ovat toimineet Vasemmistoliiton riveissä Riihimäen kaupunginvaltuustossa. Aku Hirviniemen sisko on Vasemmistoliiton varapuheenjohtaja, kansanedustaja Aino-Kaisa Pekonen. Aku Hirviniemi ei ole ollut politiikasta kiinnostunut, vaikka onkin kuulunut nuorena Vasemmistonuoriin.


title: Aku Hirviniemi

text: Aku Hirviniemi oli yli 16 vuotta parisuhteessa näyttelijä Niina Lahtisen kanssa. He erosivat vuonna 2016. Heillä on kaksi tytärtä. Maaliskuussa 2018 uutisoitiin Hirviniemen seurustelevan tv-juontaja Sonja Kailassaaren kanssa.


title: Lumivaaran kirkko

text: Lumivaaran luterilainen kirkko sijaitsee entisen Lumivaaran kunnan kirkonkylässä Kumolassa olevalla Rokkapatakukkulalla luovutetussa Karjalassa. Kirkko on nykyisin tyhjillään.


title: Lumivaaran kirkko

text: Lumivaaran seurakunta oli varsin nuori: se erotettiin Jaakkimasta vuonna 1923. Lumivaaran kirkon rakentamisesta oli päätetty jo vuonna 1922 pidetyssä kirkon kokouksessa. Tuolloin tilattiin 500 hengen tiilikirkkoa varten piirustukset arkkitehti Erkki Väänäseltä, joka kuitenkin kuoli ennen piirustusten valmistumista. Hänen vaimonsa arkkitehti Elsa Arokallio-Väänänen teki piirustukset valmiiksi ja toimitti ne tilaajalle vuonna 1924. Nuoren seurakunnan rahoitusvaikeuksien takia kirkkoa päästiin rakentamaan kuitenkin vasta 1930-luvun alussa. Tuolloin valittiin myös uusi rakennustoimikunta, joka tilasi uudet piirustukset arkkitehti Ilmari Launikselta 1934 sen jälkeen, kun Elsa Arokallio-Väänäsen kanssa ei ollut päästy yhteisymmärrykseen muutoksista.


title: Lumivaaran kirkko

text: Launiksen suunnittelema kirkko valmistui tämän jälkeen varsin nopeasti. Kirkko muistuttaa melko paljon Launiksen suunnittelemia Vuokselan ja Saaren kirkkoja. Lumivaaran kirkon vihki Viipurin hiippakunnan piispa Yrjö Loimaranta 7. heinäkuuta 1935.


title: Lumivaaran kirkko

text: Seurakunnan perustamisen ja kirkon valmistumisen välisenä aikana jumalanpalveluksia pidettiin Tervajärven vuonna 1903 valmistuneessa rukoushuoneessa ja kirkonkylään vuonna 1927 valmistuneessa seurakuntatalossa.


title: Lumivaaran kirkko

text: Lumivaaran kirkko on malliltaan tornillinen pitkäkirkko. Se on rakennettu tiilestä ja rapattu valkoiseksi. Kirkon toisessa päässä sijaitseva kellotorni ei juurikaan ulkone kirkon runko-osasta. Kellotornin alaosa on nelikulmainen ja yläosa kahdeksankulmainen, joka kapenee kohti huippua.


title: Lumivaaran kirkko

text: Kirkon pääsisäänkäynti sijaitsee kellotornin alaosassa. Pääsisäänkäynnin yläpuolella on kirkon valmistumisvuosi, 1935, sekä maalaus, jossa kaksi enkeliä on polvistuneena kahta puolta ristiä. Maalauksessa on kirjoitus ”Sinun tykönäsi on elämän lähde”.


title: Lumivaaran kirkko

text: Kirkon satulakattoisessa runkohuoneessa on matalat pulpettikattoiset kylkiäiset. Alttarin puoleisen pään seinä on porrasmainen ja nousee katon yläpuolelle. Kylkiäisten jatkona on kuoriosan molemmin puolin matalat kulmikkaat rakennusosat, joissa toisessa oli sakaristo. Molemmissa kylkiäisissä on kahdeksan suippokaarista ikkunaa. Niiden yläpuolella satulakaton alaosassa on kummallakin puolella neljä suippokaarista ja satulakatollista ikkunaa. Kuoriosassa on kaksi värilasillista kaari-ikkunaa.


title: Lumivaaran kirkko

text: Kirkkosali on kolmilaivainen ja kirkossa oli istumapaikkoja noin 720. Keskimmäisessä laivassa on korkea tynnyriholvikatto. Kaartuva tynnyriholvi kertautuu alttarin kehyksinä. Keskilaivan molemmin puolin on puolitynnyriholvikattoiset sivulaivat, joissa on lehterit. Keskilaivan seinät ja katto maalattiin valkoiseksi ja sivulaivojen seinät ja katto harmaaksi sekä holvit valkoiseksi. Lehterien kaiteissa on Emil Ruokolaisen maalaamia raamatunlauseita sekä apostolien symbolit ja nimet.


title: Lumivaaran kirkko

text: Nuori Lumivaaran seurakunta sai suurimman osan irtaimistostaan lahjoituksena. Kellotorniin sijoitettiin kaksi kelloa vuonna 1934. Urkuja kirkkoon ei ehditty hankkia vaan käytössä oli urkuharmoni. Erillistä alttaritaulua ei ole vaan alttarikuva maalasivat kirkon seinään Ilmari ja Seppo Launis. Alttarimaalauksen aiheena on Kristuksen kirkastuminen ja siinä on sanat ”Tämä on minun rakas poikani. Kuulkaa häntä.”


title: Lumivaaran kirkko

text: Talvisodan jälkeen Lumivaara ja sen kirkko luovutettiin Neuvostoliitolle. Venäläiset tuhosivat muun muassa kirkon alttarin ja käyttivät kirkkoa elokuvateatterina. Jatkosodassa Lumivaara vallattiin takaisin ja Lumivaaran kirkko saatiin kunnostettua 1943. Vuonna 1944 kirkko jäi kuitenkin Neuvostoliitolle.


title: Lumivaaran kirkko

text: Lumivaaran kirkon irtaimisto saatiin evakuoitua kirkon kelloja lukuun ottamatta. Suurempi kello on edelleen kirkon tornissa. Pienempi kirkonkello on tällä hetkellä Huuhanmäen entiselle kasarmialueelle perustetun uuden hotellin pihassa. Lumivaaran kirkon kattokruunut on lahjoitettu Teuvan kirkkoon ja kynttilänjalat, ehtoollisvälineet, kastemalja ja kirkkotekstiilit Alavuden kirkkoon.


title: Lumivaaran kirkko

text: Kirkkoa käytettiin jatkosodan jälkeen viljavarastona, mutta nykyisin se on tyhjä ja hylätty. Kirkon ulkoasu on rapistunut, kattopellit ruostuneet ja tornin huipussa ollut risti on vedetty alas. Entiset lumivaaralaiset pitivät kirkossa jumalanpalveluksen 5. heinäkuuta 1992.


title: Kahdentoista taulun lait

text: Kahdentoista taulun lait () on Rooman vanhin, vuosina 451 – 450 eaa. syntynyt lakikokoelma. Lait oli kaiverrettu kahteentoista tammipuiseen tauluun, jotka oli asetettu julkisesti nähtäväksi Rooman Forumille. Alkuperäiset taulut tuhoutuivat mahdollisesti vuonna 386 eaa., kun Brennuksen komentamat gallialaiset hävittivät Roomaa, mutta roomalaisen oikeuden "alkulähteenä" ("fons omnis publici privatique iuris", Livius) kahdentoista taulun laeilla on keskeinen merkitys Rooman ja koko Euroopan myöhemmän oikeusjärjestelmän kehityksen kannalta.


title: Kahdentoista taulun lait

text: Aiemmin vain suullisen perinteen varassa kulkeneiden oikeustraditioiden vakiinnuttaminen ja merkitseminen kirjalliseen muotoon voidaan nähdä paitsi roomalaisen oikeuden syntyhetkenä, myös yhtenä patriisien ja plebeijien välisen luokkataistelun huipentumana. Lainkäyttö oli ollut täysin patriisien käsissä, ja ylipäänsä tieto moninaisista vanhoista oikeusperinteistä oli ollut vain harvojen etuoikeutettujen ryhmien (kuten pontifex-pappien) ulottuvilla. Sekä vallan että tiedon puutteessaan plebeijeillä ei ollut juurikaan keinoja suojautua ylhäisten tuomareiden mielivaltaa vastaan.


title: Kahdentoista taulun lait

text: Tällainen tilanne ei tietenkään voinut jatkua loputtomiin, ja paine julkisen lakikokoelman laatimiseksi monien kreikkalaisten kaupunkien tarjoaman esikuvan mukaisesti kasvoi koko ajan. Mikä tarkalleen oli se tapahtumaketju, jonka tuloksena tällainen lakikokoelma Roomaan saatiin, on nykyään kiistanalaista, koska antiikin historioitsijat eivät anna tapahtumista täysin yhtenäistä ja luotettavaa kuvaa. Joka tapauksessa perimätieto kertoo, että ensimmäisen konkreettisen aloitteen lakikokoelman laatimiseksi teki vuonna 462 eaa. plebeiji nimeltään Terentilius. Usean vuoden ajan patriisit vastustivat ajatusta, mutta suostuivat sentään lähettämään kolme lähettilästä Kreikkaan tutustumaan sikäläiseen lainsäädäntöön. Liviuksen mukaan lähetystö kävi Ateenassa kopioimassa Solonin laatimat lait, mutta tutkijat pitävät todennäköisempänä, että todellisuudessa se suuntasi korkeintaan joihinkin Etelä-Italian (Magna Graecian) kreikkalaisiin siirtokuntiin. Koska Roomassa asui ja siellä vieraili jo tuolloin lukuisia kreikkalaisia, on ylipäänsä kyseenalaista, oliko lähetystön lähettäminen todella välttämätöntä tietojen saamiseksi.


title: Kahdentoista taulun lait

text: Vuonna 451 eaa. päätettiin lopulta asettaa kymmenmiehinen toimikunta ("Decemviri legibus scribundis") laatimaan virallisen lakikokoelman Roomalle. Ns. sotaväen kokouksen (comitia centuriata) päätöksellä toimikunta sai tehtävänsä suorittamista varten poikkeusvaltuudet valtion johtamiseen, eikä sinä vuonna valittu lainkaan konsuleita. Kuten Livius kertoo, toimikunta koostui aloitteen tehneestä edellisvuoden konsulista, niistä kahdesta miehestä, jotka oli oikeastaan jo valittu konsuliksi kyseistä vuotta varten; kolmesta Kreikassa käyneestä lähettiläästä sekä neljästä muusta miehestä, joita tosin tarvittiin vain siihen, että päästiin symboliseen lukuun kymmenen. He kaikki olivat patriiseja, mutta kansanryhmien välistä tasapuolisuutta synnytti se, että kun toimikunta oli saanut valmiiksi kymmenen lakitaulua, ne asetettiin julkisen keskustelun alaiseksi. Liviuksen mukaan kansalaisten toivottiin "harkitsevan mielessään kaikkia kohtia, sitten keskustelevan niistä ystäviensä kanssa ja lopuksi tuovan julkisuuteen mielipiteensä mahdollisista poistoista tai lisäyksistä". Kun lakeja oli riittävästi parannettu, sotaväenkokous vahvisti niiden lainvoiman ja toimikunta hajotettiin.


title: Kahdentoista taulun lait

text: Pian kuitenkin huomattiin, että lakeja oli edelleenkin täydennettävä, jotta ne sisältäisivät kaikki tarvittavat oikeussäännöt. Niinpä vuonna 450 eaa. asetettiin uusi toimikunta, josta tällä kertaa puolet oli plebeijejä, ja joka tuotti vielä kaksi uutta taulua. Livius kertoo, että tehtävänsä suoritettuaan toimikunta ei olisi halunnut luopua poikkeusvaltuuksistaan, vaan olisi pyrkinyt luomaan tyrannian; toimikunnan olisi saanut polvilleen vasta kaikkien plebeijien poismuutto kaupungista ja kieltäytyminen mm. asepalveluksen suorittamisesta (secessio plebis). Tarinan todenperäisyyttä on epäilty, sillä kukaan muu antiikin kirjailija ei mainitse siitä eikä sen kanssa myöskään sovi yhteen se, että sotaväenkokous vahvisti toimikunnan uudet lait muitta mutkitta. Niin tai näin, kahdentoista taulun lait olivat nyt saavuttaneet lopullisen muotonsa, ne asetettiin pysyvästi Forum Romanumille nähtäväksi ja perusta roomalaisen oikeuden myöhemmälle kehitykselle oli luotu.


title: Kahdentoista taulun lait

text: Kahdentoista taulun lait olivat Justinianuksen Corpus iuris civilistä lukuun ottamatta Rooman ensimmäinen ja viimeinen kokonaisvaltaiseksi tarkoitettu lainsäädäntötoimi. Kyse ei siis ollut myöhempien lakien tapaan vain joidenkin yksittäisten kysymysten säätelemisestä, vaan taustalla oli ajatus koko yhteiskunnan pelisääntöjen määrittämisestä kerralla kuntoon. Nykymittapuun mukaan kokoelmaa ei kuitenkaan voi kutsua täydelliseksi, sillä siinä ohitettiin ikään kuin itsestäänselvyyksinä monia asioita, joita myöhemmin roomalaiset itsekin ryhtyivät lailla säätelemään (esimerkiksi miten avioliitto perustetaan ja monet julkisoikeuteen liittyvät asiat). Kovin systemaattista kuvaa ei anna sekään, että vaikka kokonaisuudessa oli monia isojakin aukkoja, joitakin yksityiskohtia säädeltiin erittäin tarkkaan (esimerkiksi kuinka paljon saavat painaa kahleet, joilla velkavankeudessa oleva kahlehditaan).


title: Kahdentoista taulun lait

text: Se, että lait olivat syntyneet yhteiskunnallisen kamppailun tilanteessa, heijastuu monien mielestä niiden sisällöllisissä painotuksissa. Etualalla olivat oikeusturvaan ja oikeudelliseen tasa-arvoon liittyvät kysymykset, esimerkiksi oikeudenkäyntejä koskevat säännöt ja rangaistusten suuruudet. Myös säädökset, jotka rajoittivat ylenpalttista luksusta esimerkiksi hautajaisjärjestelyissä, sopivat ajan ilmapiiriin. Toisaalta ei ole varmaa, kuinka pitkälle säädökset olivat vain jo aiemmin vakiintuneen käytännön kirjallinen vahvistus, kuinka pitkälle todellisia uudistuksia. Kahdentoista taulun laeissa on myös selviä vaikutteita samanaikaisesta kreikkalaisesta lainsäädännöstä, minkä osoittavat lukuisat muistumat esimerkiksi Gortynin laeista, jotka ovat säilyneet alkuperäisinä. Kuten useimmat muut alkukantaiset lait, kahdentoista taulun lait yhdistävät tarkat ja ankarat rangaistukset yhtä tarkkoihin ja ankariin oikeustoimia koskeviin muotovaatimuksiin.


title: Kahdentoista taulun lait

text: Vaikka antiikin historioitsijat kertovat alkuperäisten taulujen tuhoutuneen gallihyökkäyksessä vuonna 386 eaa., on selvää, että tekstistä oli olemassa muitakin kopioita, sillä monet myöhemmät kirjailijat siteeraavat sitä ja kouluissa sitä opeteltiin vielä Ciceron aikana. Nykypäiviin teksti ei kuitenkaan ole säilynyt kokonaisuudessaan, vaan kaikki selvinneet kohdat (yhteensä ehkä noin kolmasosa alkuperäisestä tekstistä) tulevat nimenomaan muiden kirjailijoiden teoksissa olevista lainauksista. Lakikokoelman tarkkaa rakennetta ei tunneta varmuudella, sillä yleensä lainauksissa ei ole mainittu, mistä taulusta ne on otettu. Tukeutuen niihin harvoihin tapauksiin, joissa taulu on mainittu, sekä juristi Gaiuksen antamiin tietoihin tutkijat ovat melko pitkälle pystyneet rekonstruoimaan alkuperäisen kokoelman rakenteen. Rekonstruktion paikkansapitävyydestä ei ole kuitenkaan mitään takeita.


title: Kahdentoista taulun lait

text: Kieliasultaan kahdentoista taulun lait edustavat arkaaista latinaa, tosin lähinnä sanastonsa ja lauseoppinsa osalta. Äänne- ja muoto-opin puolesta teksti ei ole lainkaan yhtä arkaaista kuin samanikäisissä epigrafisissa lähteissä, joten on syytä epäillä, että tässä suhteessa teksti on meille säilyneessä muodossaan myöhempien kirjailijoiden "modernisoimaa". Tyyli on äärimmäisen tiivis ja vähäsanainen, niin että lukija joutuu mielessään täydentämään tekstiä välillä runsaastikin. Vaikeuksia aiheuttaa etenkin se, että subjekti jätetään lähes aina mainitsematta, jopa silloin kun se vaihtuu kesken lauseen. Siinä missä nykyään yhtenä oikeuskielen tärkeimmistä vaatimuksista ehkä pidettäisiin tarkkuutta ja yksiselitteisyyttä, arkaaisessa Roomassa tyyli-ihanteet olivat selvästi toisenlaiset.


title: Kahdentoista taulun lait

text: Alla on esitetty ja suomennettu suurin osa niistä oikeussäännöistä, jotka esiintyvät latinankielisessä kirjallisuudessa kokonaisina ja suorina sitaatteina eikä esimerkiksi pelkkinä parafraaseina.


title: Kahdentoista taulun lait

text: Jos (kantaja) kutsuu (vastaajan) oikeuteen, (vastaaja) menköön (sinne). Jos hän ei mene, vaadittakoon todisteita. Sitten (kantaja) ottakoon hänet kiinni.


title: Kahdentoista taulun lait

text: Jos (vastaaja yrittää) harhauttaa tai suunnittelee pakoa, (kantaja) ottakoon hänet käsiinsä. Jos syynä (siihen, että vastaaja ei saavu oikeuteen) on sairaus tai vanha ikä, antakoon (kantaja vastaajalle) vaunut. Jos (vastaaja) ei (niitä) halua, (kantaja) älköön (olko pakotettu) varustamaan hänelle katettuja vaunuja.


title: Kahdentoista taulun lait

text: Maanomistajalle (=varakkaalle, verovelvolliselle kansalaiselle) takaajana olkoon toinen maanomistaja. Proletaarikansalaiselle (=alimman luokan kansalaiselle, joka ei maksa veroa) takaajana olkoon, kuka haluaa.


title: Kahdentoista taulun lait

text: Kun (osapuolet) pääsevät asiasta sopimukseen, (tuomari) lausukoon (sopimuksen mukaisen tuomion). Jos he eivät pääse sopimukseen, viekööt asiansa kansankokoukseen tai forumille ennen keskipäivää. Molemmat esittäkööt asiansa perusteellisesti, ollen yhdessä paikalla. Keskipäivän jälkeen (tuomari) ratkaiskoon riidan sen eduksi, joka on paikalla. Jos molemmat ovat paikalla, olkoon auringonlasku viimeinen ajankohta (riidan ratkaisemiseen).


title: Kahdentoista taulun lait

text: (Jos jollakulla on) . . . vakava sairaus . . . tai vieraan kanssa sovittu päivä (=tärkeä tapaaminen tiettynä päivänä) . . . (jos siis) jokin näistä (syistä) on (esteenä) tuomarille, välimiehelle tai (kiistan) osapuolelle, siirrettäköön sen takia (oikeudenkäynnin) päivämäärää.


title: Kahdentoista taulun lait

text: Se, jolta puuttuu (jonkun todistamaan kykenevän) todistajanlausunto, menköön joka toinen päivä (todistajan) oven eteen metelöimään (=vaatimaan äänekkäästi todistajaksi ryhtymistä).


title: Kahdentoista taulun lait

text: Kun on saatu oikeuden päätös asioista, jotka koskevat (velallisen) tunnustamaa velkaa, olkoon oikeudenmukaisena (maksuaikana) 30 päivää.


title: Kahdentoista taulun lait

text:
Sen jälkeen tapahtukoon (velallisen) kiinniotto. (Velkoja) tuokoon (hänet) oikeuteen. Jos (velallinen) ei tee, kuten oikeus on päättänyt, tai (jos) kukaan ei takaa häntä oikeudessa, (velkoja) vieköön hänet mukanaan (ja) sitokoon (hänet) joko köydellä taikka kahleilla, jotka painavat 15 naulaa, ei enempää; mutta jos (velkoja) haluaa, (kahleet voivat painaa myös) vähemmän.
Jos (velallinen) haluaa, eläköön (=tulkoon toimeen) omilla (varoillaan). Jos hän ei (pysty) elämään omillaan, (niin sitten velkoja), joka pitää häntä kahlehdittuna, antakoon hänelle yhden naulan spelttivehnää päivässä. Jos (velkoja) haluaa, antakoon (myös) enemmän.


title: Kahdentoista taulun lait

text: Markkinoiden kolmantena päivänä (velkojat) leikatkoot (itselleen) osan (velallisen myyntituloista). Jos he leikkasivat liikaa tai liian vähän, jääköön tämä ilman jälkiseuraamuksia.


title: Kahdentoista taulun lait

text: Muukalaista vastaan (käytävässä omaisuuskiistassa roomalaisella) olkoon ikuinen omistusoikeus.


title: Kahdentoista taulun lait

text: Jos isä on myynyt poikansa (orjuuteen) kolme kertaa, poika olkoon vapaa isästään (=isänsä vallasta eli patria potestaksesta).


title: Kahdentoista taulun lait

text: Niin kuin (joku) on rahoista tai holhouksesta testamentissaan määrännyt, siten olkoon oikeuden mukaan. Jos (joku), jolla ei ole omaa perijää, kuolee ilman testamenttia, lähin miessukulainen saakoon hänen perheensä omaisuuden. Jos miessukulaista ei ole, heimon jäsenet saakoot hänen perheensä omaisuuden.


title: Kahdentoista taulun lait

text: Jos (joku) on mielisairas, miessukulaisilla ja heimon jäsenillä olkoon valta häneen ja hänen rahoihinsa.


title: Kahdentoista taulun lait

text: Jos (joku) tekee velkasitoumuksen ja kaupan, olkoon oikeuden mukaan sillä tavalla kuin hän on suullisesti vakuuttanut.


title: Kahdentoista taulun lait

text: Älköön kukaan irrottako parrua, joka on päätyineen kiinnitetty (johonkin) rakennukseen tai viiniköynnökseen.


title: Kahdentoista taulun lait

text: (Omistajat) tehkööt tien kestäväksi. Jos he eivät ole vahvistaneet omaa (tietään) kivillä, (oikeutettu) ajakoon vaunuillaan mistä haluaa.


title: Kahdentoista taulun lait

text: Jos (joku) on silponut (jonkun toisen) ruumiinjäsenen, eikä sovi hänen kanssaan asiasta, olkoon rangaistus sama kuin rikos. Jos (joku) on kädellä tai kepillä murtanut vapaan (kansalaisen) luun, hän kärsiköön 300 (assin) rangaistuksen, jos (taas) orjan (luun), 150 (assin rangaistuksen). Jos (joku) on tehnyt (lievän) pahoinpitelyn, rangaistuksena olkoon kaksikymmentäviisi (assia).


title: Kahdentoista taulun lait

text: Jos (varas) on tehnyt varkauden yöllä, (ja) jos (varkauden uhri) tappaa hänet, olkoon (varas) surmattu oikeuden mukaan.


title: Kahdentoista taulun lait

text: Jos patronus (=suojelija, isäntä) on tehnyt klienttiään (=suojattiaan) kohtaan petoksen, olkoon (patronus) kirottu.


title: Kahdentoista taulun lait

text: Se, joka on lupautunut todistajaksi tai on ollut vaa’an käyttäjänä (=todistajana seremoniassa, jossa omaisuus siirretään henkilöltä toiselle), ellei hän anna todistajanlausuntoa, olkoon kunniaton ja (jatkossa) kelvoton todistajaksi.


title: Kahdentoista taulun lait

text: Jos ase on karannut kädestä (vahingossa) pikemminkin kuin että (tekijä) on heittänyt sen (tarkoituksellisesti), (tekijä) asettakoon syntipukin.


title: Kahdentoista taulun lait

text: Älkööt (ketkään) esittäkö (yksittäisiä ihmisiä koskevia) erikoisoikeuksia.


title: Kahdentoista taulun lait

text: Älköön (kukaan) haudatko tai polttohaudatko kuollutta ihmistä kaupunkiin.


title: Kahdentoista taulun lait

text: Älkööt naiset riipikö poskiaan älköötkä pitäkö itkuvirttä.


title: Kahdentoista taulun lait

text: Ihmisen kuoltua älköön (kukaan) ottako talteen (hänen) luitaan järjestääkseen niiden avulla myöhemmin hautajaisjuhlan.


title: Kahdentoista taulun lait

text: Se, joka on ansainnut seppeleen (joko) itse tai omaisuutensa avulla (palkkioksi) kunniasta tai rohkeudesta, hänen (päähänsä) puetaan (seppele) . . .


title: Kahdentoista taulun lait

text: . . . (mutta) älköön (kukaan) antako (hautaan) mukaan kultaa. Mutta se, jonka hampaat on paikattu kullalla, jos (joku) hautaa tai polttohautaa hänet sen (=hampaissa olevan kullan) kanssa, olkoon (tämä) ilman jälkiseuraamuksia.


title: Kahdentoista taulun lait

text: (Cicero kertoo:) He kielsivät plebeijeiltä avioliitot patriisien kanssa.


title: Kahdentoista taulun lait

text: Jos (joku) on esittänyt perusteettoman vaatimuksen (ja sen avulla saanut omaisuuden käsiinsä), (ja) jos (omistaja) toivoo, preettori asettakoon kolme välimiestä; heidän tuomionsa perusteella . . . (tuomittu) hyvittäköön vahingon (ja maksakoon omistajalle) tuoton (joka omaisuudella on sillä välin tehty) kaksinkertaisena.


title: Kahdentoista taulun lait

text: Kahdentoista taulun lakien syntyvaiheista kertovat Liviuksen lisäksi myös mm. Dionysios Halikarnassolainen ja Diodoros Sisilialainen. Kaikkien näiden kirjailijoiden kertomusten todistusvoimaa heikentää kuitenkin se, että he elivät satoja vuosia tapahtuma-aikaa myöhemmin. Luotettavia aikalaislähteitä ei ole. Lainauksia kahdentoista taulun lakien tekstistä on säilynyt etenkin Cicerolla sekä joillakin Festuksen kaltaisilla grammaatikoilla, jotka olivat kiinnostuneet niiden arkaaisesta kieliasusta. Myös monet myöhemmät oikeustieteilijät kuten Gaius ja Ulpianus käsittelivät kahdentoista taulun lakeja omissa kirjoituksissaan.


title: Juho Vehmanen

text: Juho Vehmanen (s. 31. maaliskuuta 1981, Helsinki) on suomalainen basisti, joka on soittanut muassa PMMP, Jenni Vartiainen, Vesala, My First Band ja Jere & The Universe -yhtyeissä. Hän on freelancemuusikko, joka on toiminut myös äänittäjänä sekä tuottajana Audioworks Finland -nimen alla. Hän on opiskellut Helsingin Pop & Jazz -konservatoriossa sekä Sibelius-Akatemiassa.


title: Parafiini

text: Parafiini on seos lineaarisia hiilivetyjä, jotka ovat vähintään 20-hiilisiä (CH). Se on vahamaista, väritöntä ja hajutonta läpikuultavaa ainetta. Parafiini erotetaan pohjista, jota maaöljyn tislauksessa jää. Termiä "parafiini" käytetään myös yleisesti teknisenä nimenä lineaarisille tyydyttyneille hiilivedyille, kun taas haaroittuneet hiilivedyt ovat "isoparafiineja" ja tyydyttymättömät olefiineja.


title: Parafiini

text: Parafiini on valkoista, haurasta vahaa, joka on hajutonta ja mautonta. Parafiinin sulamispiste on 40–70 celsiusasteen välillä. Parafiini ei liukene veteen, mutta liukenee eetteriin, bentseeniin ja joihinkin estereihin. Koska se on tyydyttynyttä hiilivetyä, se on reagoimatonta, mutta sitä voi polttaa. Se on erittäin hyvä sähköeriste.


title: Parafiini

text: Parafiinia käytetään etupäässä kynttilöissä steariinia halvempana vaihtoehtona, mutta myös kankaiden ja muiden huokoisten aineiden kyllästämiseen, sekä kiillotusvahojen ja voiteluaineiden valmistamiseen. Parafiinia käytetään myös fysikaalisissa hoidoissa ja naamioväreissä. Tietyntyyppisten suksien pohjaan laitetaan usein parafiinia luistavuuden lisäämiseksi.


title: Parafiini

text: Parafiini- eli mineraaliöljy ja petroli ovat raskaista, mutta parafiinivahaa kevyemmistä hiilivedyistä koostuvia nesteitä, esimerkiksi lampukoissa käytettyä parafiiniöljyä. Parafiiniöljyä käytetään muun muassa lääkkeenä ihmisten ja eläinten ummetuksen hoitoon, ja myös puun öljyämiseen, esimerkiksi leikkuulaudoissa ja saunan lauteissa. Lauteita öljytessä levittäminen tapahtuu huokoisella sienellä ja ylimääräinen öljy pyyhitään pois. Öljy tukkii puun huokoset ja estää hien ja lian pesiytymisen niihin.


title: Parafiini

text: Parafiiniöljyä saa apteekeista ja joistakin maatalous- ja rautakaupoista.


title: Tanystropheus

text: Tanystropheus oli triaskauden keskivaiheilla elänyt matelija. Fossiileja on löydetty Euroopasta ja Lähi-idästä.


title: Tanystropheus

text: Tanystropheuksen pituus oli 6 metriä. Eläimellä oli erityisen pitkä kaula, joka käsitti noin puolet pituudesta eli yhtä paljon kuin muu keho ja häntä yhteensä. Kaulassa oli kuitenkin vain kymmenen nikamaa. Pitkän ja jäykän kaulan vuoksi Tanystropheuksen on ajateltu eläneen vedessä tai puoliksi vedessä lähellä rantaa, missä se olisi käyttänyt ravintonaan kaloja ja äyriäisiä. Sopeutumisesta vesielämään ei ole kuitenkaan selviä merkkejä.


title: Machine Head (albumi)

text: Machine Head on Deep Purplen maaliskuussa 1972 julkaistu kuudes studioalbumi ja kolmas "Mark II" -kokoonpanolla. Hieman kokeellisemman "Fireball"-albumin jälkeen yhtye palasi suoraviivaisempaan, heavy metal -vaikutteiseen musiikkiin.


title: Machine Head (albumi)

text: Yhtyeen oli määrä äänittää levy Sveitsissä Montreux'n kasinolla, mutta suunnitelmiin tuli muutos, kun Frank Zappan ja The Mothers of Inventionin konsertti päättyi rajuun tulipaloon kyseisellä kasinolla. Albumi äänitettiin lopulta Montreux'n tyhjänä olleessa Grand Hotellissa. Tapahtumat inspiroivat yhtyeen ylivoimaisesti tunnetuimman kappaleen ”Smoke on the Waterin”. "Machine Headin" kappaleista myös ”Highway Star”, ”Lazy” ja ”Space Truckin'” ovat hyvin tunnettuja ja edelleen yhtyeen konserttien vakionumeroita.


title: Machine Head (albumi)

text: "Machine Head" nousi listaykköseksi muun muassa Britanniassa, Australiassa ja Saksan liittotasavallassa. Suurin menestys albumi oli kuitenkin Suomessa, jossa albumi oli listaykkönen 11 viikkoa.


title: Machine Head (albumi)

text: Vuonna 1971 julkaistu "Fireball" oli menestynyt kaupallisesti hyvin, mutta se oli jakanut kriitikot ja yleisön. Ian Gillania lukuun ottamatta yhtye itsekään ei ollut täysin tyytyväinen albumiin, joka oli yhtyeelle tavanomaista hidastempoisempi ja kokeellisempi. Yhtye halusikin palata suoraviivaisempaan ilmaisuun seuraavalla levyllään. Kahta edellistä albumia tehdessään Deep Purple oli keikkaillut aktiivisesti äänitysten aikana, mutta nyt yhtye yksimielisesti päätti olla lähtemättä kiertueelle uuden albuminsa teon aikana.


title: Machine Head (albumi)

text: Britanniassa tehtyjen albumien rankan verotuksen vuoksi albumi päätettiin äänittää Montreux'ssä, Sveitsissä. Yhtye oli soittanut useasti kaupungin Casinolla ja piti paikan akustiikasta. Deep Purplen jäsenet olivat huomanneet suuren eron studio- ja -konserttiäänitysten akustiikan välillä ja pyrkivät tästä syystä luomaan mahdollisimman luonnollisen äänimaailman äänittämällä albumi keikkaa muistuttavissa olosuhteissa. Suunnitelmana oli julkaista kahden levyn albumi, ensimmäisen levyn ollessa lavalla ilman yleisöä tehty studioäänitys ja toisen tavanomainen konserttitaltiointi. Äänitys oli tarkoitus hoitaa Rolling Stones Mobile Studio -studiorekan laitteistolla. Levyn tuotti Martin Birch, Jeremy "Bear" Geen avustuksella. Studioteknikkona toimi Nick Watterton.


title: Machine Head (albumi)

text: Lokakuussa 1971 hepatiittiin sairastuneen Gillanin parannuttua yhtye matkusti Sveitsiin loppuvuodesta. Yhtye saapui Montreux'hön 4. joulukuuta 1971. Koska yhtye tuli paikalle melko myöhään, tavaroiden purkamista lykättiin seuraavaan päivään. Sen sijaan yhtye meni promoottori Claude Nobsin kutsusta seuraamaan kasinolla ollutta Frank Zappa and the Mothers of Inventionin konserttia, joka oli Nobsin järjestämän Montreux Festivalin viimeinen esiintyjä. Casinon oli tämän jälkeen määrä sulkeutua lopputalveksi ja Deep Purplen äänitysten alkaa.


title: Machine Head (albumi)

text: Koska konserttipaikalla oli yleisöä paljon enemmän kuin mikä olisi ollut luvallista, ja kasinon ulkopuolella oli vielä paljon lisää sisäänpyrkijöitä, järjestäjät olivat teljenneet uloskäynnit ketjuilla. Kesken Mothersin kosketinsoittaja Don Prestonin sooloa joku yleisöstä ampui valoraketin päin rakennuksen puukattoa. Syttyi tulipalo ja yleisö joutui paniikkiin. Ovien telkeämisen vuoksi väkijoukko rikkoi lavalla olleilla vahvistimilla ikkunat ja pakeni sitä kautta. Onnekkaasti rakennuksessa oli isot ikkunat, eikä kukaan kuollut.


title: Machine Head (albumi)

text: Deep Purple alkoi etsiä uutta äänityspaikkaa ja Nobs auttoi etsinnöissä. Parin päivän kuluttua yhtye asettui vanhaan Le Pavilion -konserttisaliin aivan Montreux'n keskustassa. Yhtye joutui kuitenkin lähtemään konserttisalista heti ensimmäisenä iltana paikallisten valitettua melusta. Roudarit pidättelivät yhtyettä häätämään tulleita poliiseja ulkopuolella samalla kun yhtye viimeisteli pohjat ensimmäiseen ja ainoaan Le Pavilionissa äänitettyyn kappaleeseen, joka myöhemmin sai nimen "Smoke on the Water".


title: Machine Head (albumi)

text: Lopulta Deep Purple vuokrasi halvalla Montreux'n Grand Hotelin, joka oli suljettu talven ajaksi ja sijaitsi muutaman kilometrin päässä kaupungin keskustasta. Rakennus ei soveltunut erityisen hyvin äänittämiseen, ja vuoraamattomat ja äänieristämättömät seinät saivat soitinten äänet kaikumaan seinistä, mitä yritettiin pehmusteiden avulla vähentää.


title: Machine Head (albumi)

text: Lopulta yhtyeen palkkaaman kirvesmiehen rakentamien tilapäisten väliseinien avulla käytävien risteykseen saatiin aikaan sopiva T:n muotoinen äänitystila. Rummut pantiin T:hen itseensä, kitara ja urut yhteen ja basso toiseen päähän. Äänityslaitteiden lisäksi studiossa oli mm. patjoja täynnä ollut kaappi. "Studion" ja äänitysrekan välillä liikkuakseen joutui kulkemaan useiden huoneiden läpi, käymään välillä ulkona pakkasessa ja sen jälkeen vielä uudelleen usean huoneen läpi. Helpottaakseen yhteydenpitoa tuottaja Martin Birch rakensi suljetun TV-yhteyden rekan ja äänitystilan välille, mutta äänentoisto oli tällä tavoin hänen mukaansa "hirvittävä".


title: Machine Head (albumi)

text: Kun äänityksen lopulta lähtivät käyntiin, ne kuitenkin sujuivat varsin nopeasti, koska suuri osa kappalemateriaalista oli ollut valmiina jo ennen äänitysten aloittamista. Äänityksiä edeltäneen Gillanin pitkäaikaisen sairausloman ansiosta yhtyeellä oli ollut pari kuukautta aikaa tehdä uusia kappaleita, minkä lisäksi "Highway Star" ja "Lazy" olivat olleet valmiita jo pidemmän aikaa ja niitä oli esitetty keikoillakin. Suuri osa kappalemateriaalista syntyi studiossa jammailun pohjalta, minkä vuoksi kappaleet merkittiin aina koko yhtyeen tekemiksi. Tämä alkoi herättää ristiriitoja, sillä Blackmore ja Glover, jotka keksivät pääosan riffeistä ja tekivät suurimman osan sävellystyöstä, olisivat halunneet enemmän tunnustusta ja huomiota tekemästään työstä. Blackmore kertoikin myöhemmin että kappaleista kuusi oli hänen tekemiään ja kaksi Gloverin – "Machine Headin" seitsemän kappaleen lisäksi Blackmore laski mukaan ilmeisesti myös samoissa sessioissa äänitetyn "When a Blind Man Cries'n". Gillan kirjoitti sanoitukset Gloverin avustuksella, yleensä vasta kun kappaleen pohjat oli jo äänitetty.


title: Machine Head (albumi)

text:
"Machine Headin" äänitykset saatiin valmiiksi 21. joulukuuta. Tämän jälkeen albumi miksattiin De Lane Lea -studiolla Lontoossa. Äänitysten kustannuksiksi arvioitiin 8 000 puntaa, josta 5 000 kului Rolling Stones Mobile Studion vuokraan.A-puoli
B-puoli


title: Machine Head (albumi)

text: CD 1: Remixes


title: Machine Head (albumi)

text: CD 2: Remastered


title: Machine Head

text: Machine Head on vuonna 1992 Kalifornian Oaklandissa perustettu metalliyhtye. Yhtyeen perustivat Robert Flynn (ex-Forbidden, ex-Vio-Lence) ja Adam Duce. Machine Head on tunnetuimpia post-thrash -metallimusiikkityylin uranuurtajia. Yhtyeen sanoitukset ovat usein kantaa ottavia. Yhtye on kertonut saaneensa vaikutteita muun muassa sellaisilta yhtyeiltä kuin Metallica, Pantera, Megadeth sekä Black Sabbath. Machine Headin ensimmäinen levy "Burn My Eyes" julkaistiin vuonna 1994.


title: Auktoriteettiin vetoaminen

text: Argumentum ad auctoritatem eli auktoriteettiin vetoaminen on argumentaatiovirhe, jossa oma argumentti perustetaan jonkin auktoriteetin sanaan tai arvovaltaan, mutta ei esitetä perusteita auktoriteetin todenperäisyydelle.


title: Auktoriteettiin vetoaminen

text: Vastaavasti tällä argumentilla voidaan myös "kompromettoida" vastustaja, eli rinnastetaan tämän argumentaatio jonkun vastenmielisen ihmisen (tyypillisesti Hitler, Stalin, Mao, Nietzsche jne.) sanomisiin tai persoonaan.


title: Auktoriteettiin vetoaminen

text: Argumentaatiovirhettä voidaan soveltaa kuitenkin vain väittelyihin, joissa osapuolilla on halua sekä valmiuksia ymmärtää väitteiden perusteluina käytettyjä argumentteja ja joissa on tilaisuus käydä nämä argumentit läpi. Asiantuntijan auktoriteettiin vetoamista ei pidetä näin ollen ongelmallisena tilanteissa, jotka eivät täytä mainitunlaisen väittelyn tunnusmerkkejä kuten koulutuksessa, uutisoinnissa, kansanvalistuksessa tai kansanomaisessa keskustelussa.


title: Auktoriteettiin vetoaminen

text: Argumentum ad auctoritatemin yleiskaava on seuraava:Argumentum ad auctoritatemista on olemassa viisi versiota:”Suutari pysyköön lestissään” tarkoittaa omahyväisyyttä, eli oletetaan että vain tunnustetut auktoriteetit, lisensoidut toimijat jne kykenevät ymmärtämään asioista jotain (esoteria) ja muille asiat ovat liian vaikeita tai monimutkaisia ymmärtää tai se ei ole heidän ydinosaamisaluettaan. Äärimmilleen vietynä tämä virhe on lähes sama kuin argumentum ad hominem abusivis.


title: Yksikään todellinen skotti

text: Yksikään todellinen skotti on argumentaatiovirhe, joka on sukua käänteiselle kehäpäätelmälle sekä virheelliselle premissille. Tässä argumentaatiossa käsitteen alaan kuuluvaa joukkoa rajataan mielivaltaisesti "todellinen"-määritteellä (tms.). Toisin sanoen luodaan ad hoc ”todellisen X:n” normi. Nykyisessä muodossaan sen kehitti englantilainen filosofi Antony Flew. Esimerkki:


title: Yksikään todellinen skotti

text:
– Yksikään skotti ei laita sokeria aamupuuroonsa.
– Ai ei vai? Minun edinburghilainen enoni Angus laittaa.
– Sinun Angus-enosi ei sitten ole "todellinen" skotti.


title: Yksikään todellinen skotti

text: Tätä muotoa oleva argumentaatio ei kuitenkaan ole välttämättä virheellistä. Esimerkiksi:


title: Yksikään todellinen skotti

text:
– Yksikään pasifisti ei puukota ihmisiä.
– Minä tunnen yhden, joka puukotti pari tyyppiä hengiltä.
– Ystäväsi ei ollutkaan todellinen pasifisti.


title: Yksikään todellinen skotti

text: Tällaisessa tapauksessa "No True Scotsmanin" analogia ei ole ehyt. Pasifismin määritelmään sisältyy väkivallan vastustaminen ja sen käytöstä pidättäytyminen. Ihmisten puukottaminen ja pasifismi ovat keskenään loogisesti ristiriidassa. Looginen johtopäätös siis on, ettei puukottaja todellisuudessa ollut pasifisti (vaikka saattoi väittää olevansa).


title: Kirgisian lippu

text: Kirgisian lippu on Kirgisian tunnus vaakunan ja kansallislaulun ohella. Se otettiin virallisesti käyttöön 3. maaliskuuta 1992. Lipun mittasuhteet ovat 3:5. Kirgisian lipussa on punaisella pohjalla keltainen aurinko, joka on valon ja puhtauden symboli. Sen neljäkymmentä sädettä kuvaavat neljääkymmentä eri kirgiisiheimoa. Kaksi auringon halki kulkevaa nauhaa symboloivat jurtan huippua. Jurtta on kirgiisien paimentolaisteltta.


title: Kirgiisit

text: Kirgiisit ovat pääasiassa Kirgisiassa asuva etninen ryhmä. Kirgiisejä on arvioitu olevan noin 3,5 - 5 miljoonaa. Useimmat kirgiisit ovat sunnamuslimeja ja puhuvat äidinkielenään turkkilaisiin kieliin kuuluvaa kirgiisin kieltä.


title: Kirgiisit

text: Suurin osa kirgiiseistä asuu Kirgisiassa, missä he muodostavat noin 70 prosenttia väestöstä (3 576 000). Lisäksi merkittäviä kirgiisivähemmistöjä on esimerkiksi Uzbekistanissa (225 000), Kiinassa (144 000), Tadžikistanissa (81 000), Venäjällä (32 000), Kazakstanissa (11 000) ja Ukrainassa (3 000).


title: Joensuun ortodoksinen seurakunta

text: Joensuun ortodoksinen seurakunta on Suomen toiseksi suurin ortodoksinen seurakunta, jonka jäsenmäärä on 6 100 ja joka on perustettu vuonna 1893. Pääkirkko, Pyhän Nikolaoksen kirkko sijaitsee Joensuussa, mutta seurakunnalla on kirkot myös Kontiolahdella, Pyhän Hannan kirkko Sonkajanrannassa Tuupovaarassa, Kiteellä ja Hoilolassa sekä tšasounat Honkavaaralla Pyhäselässä, Petravaarassa Tohmajärvellä, Saarivaarassa Tuupovaarassa, Herman Alaskalaisen tsasouna Tuupovaaran Koverossa ja Enossa. Seurakunnan kirkkoherrana toimii Tuomas Järvelin.


title: Helsinki Cup

text: Helsinki Cup on Helsingissä vuosittain järjestettävä junioripelaajien jalkapalloturnaus, joka on pelattu vuodesta 1976 lähtien. Se on Euroopan kolmanneksi suurin juniorijalkapalloturnaus. Helsinki Cup järjestetään joka kesä viikolla 28.


title: Helsinki Cup

text: Turnauksen järjestää Helsinki Cup Oy, jonka omistajaseuroja ovat HJK ja FC Honka. Vuoteen 2011 saakka omistajana oli Hongan lisäksi Käpylän Pallo.


title: Helsinki Cup

text: Ensimmäinen Helsinki Cup oli nykyiseen mittakaavaan verrattuna melko vaatimaton turnaus. Siihen osallistui 211 joukkuetta viidestä eri maasta. Vuoden 2018 turnaukseen osallistuu 1320 joukkuetta 18 eri maasta. Osanottajamaiden määrän ennätys on 27 vuodelta 2005.Helsinki Cup järjesti vuonna 2009 ensimmäisen kansainvälisen kutsuturnauksensa. Mukana oli kahdeksan U17 ikäluokan joukkuetta: Olympique de Marseille (FR), HJK (FI), Slavia Praha (CZ), Djurgården (SE), ADO Den Haag (NL), FC Honka (FI), Zenit St. Petersburg (RU) ja Brøndby IF (DK). Voittajaksi selvisi Brøndby IF, joka löi Zenit St. Petersburgin maalittoman finaalin päätteeksi rangaistuspotkuilla 4-6.


title: Helsinki Cup

text: Vuonna 2009 ensimmäistä kertaa järjestettyyn U11 ikäluokan kutsuturnaukseen osallistui 16 joukkuetta kymmenestä maasta. Voiton vei IF Brommapojkarna Black (SE), joka voitti finaalissa Hertha BSC:n (DE) 2-0.


title: Lieksan ortodoksinen seurakunta

text: Lieksan ortodoksinen seurakunta oli Pielisjärven ympäristössä toimiva ortodoksinen seurakunta, jossa oli jäseniä vajaa 700. Seurakunnan pääkirkko oli profeetta Elian kirkko Lieksassa, ja seurakunnalla oli tšasounat Vuonisjärvellä, Lieksan kirkkopuistossa ja Viekijärvellä.


title: Lieksan ortodoksinen seurakunta

text: Profeetta Elian kirkko valmistui vuonna 1960, ja sen ovat suunnitelleet arkkitehti Selim Savonius ja ylidiakoni Leo Kasanko.


title: Lieksan ortodoksinen seurakunta

text: Lieksan ortodoksinen seurakunta yhdistyi Joensuun ortodoksiseen seurakuntaan vuoden 2015 alusta ja lakkasi olemasta itsenäisenä seurakuntana.


title: Nurmeksen ortodoksinen seurakunta

text: Nurmeksen ortodoksinen seurakunta on vuonna 1950 perustettu ortodoksinen seurakunta, jonka alue kattaa Nurmeksen kaupungin sekä Juuan, Valtimon ja Rautavaaran kunnat. Seurakunnalla on kirkot Nurmeksessa ja Valtimolla sekä tšasouna Juuan Vuokossa. Seurakunnan kirkkoherranana toimii Andrei Verikov.


title: Argumentum ad baculum

text: Argumentointi väkivallalla (, ”argumentti kepillä”) on argumentaatiovirhe, jossa argumentointi perustuu tunteisiin, tässä tapauksessa pelkoon, ja argumenttina käytetään väkivaltaa tai sen uhkaa. Tämän argumentin yleinen kaava on seuraava:Argumentum ad baculum voi esiintyä myös eettisessä argumentoinnissa muodossa


title: Lapin ortodoksinen seurakunta

text: Lapin ortodoksinen seurakunta on lähes koko Lapin maakunnan alueen lukuun ottamatta Kemi-Tornion seutukuntaa kattava ortodoksinen seurakunta, jossa on jäseniä noin 1 200. Kirkkoherrana toimii Jaakko Vainio.


title: Lapin ortodoksinen seurakunta

text: Seurakunnan pääkirkko on Rovaniemellä sijaitseva pyhän apostoli Andreaksen kirkko, joka valmistui vuonna 1957 ja jonka on suunnitellut Toivo Paatela. Inarin kunnan alueella on myös kirkot Ivalossa, Nellimissä ja Sevettijärvellä. Keväjärvellä on tsasouna. Inarin ortodokseista suurin osa on kolttasaamelaisia.


title: Shizuka Arakawa

text: Shizuka Arakawa (荒川 静香, "Arakawa Shizuka", s. 29. joulukuuta 1981, Sendai) on japanilainen taitoluistelija.


title: Shizuka Arakawa

text: Vuonna 2004 Arakawa voitti naisten taitoluistelun maailmanmestaruuden ja vuonna 2006 naisten taitoluistelun olympiakultaa Torinon talviolympialaisissa. Hän oli Torinon kisojen ainoa japanilainen mitalisti, ensimmäinen japanilainen taitoluistelumitalisti sitten Midori Iton hopean Albertvillessä 1992 ja kautta aikojen ensimmäinen japanilainen taitoluistelun olympiavoittaja. Arakawa on myös kaksinkertainen Japanin mestari taitoluistelussa (1998 ja 1999).


title: Shizuka Arakawa

text: Kauden 2005−2006 jälkeen Arakawa siirtyi ammattilaiseksi ja on toiminut usein Japanin television taitoluistelukommentaattorina.


title: Oulun ortodoksinen seurakunta

text: Oulun ortodoksinen seurakunta on Pohjois-Pohjanmaalla, Meri-Lapissa ja Koillismaalla toimiva ortodoksinen seurakunta, jossa on jäseniä noin 2 300. Seurakunta on Pohjois-Suomen suurin. Seurakunta perustettiin tasavallan presidentin antamalla asetuksella joulukuussa 1949. Oulun seurakunta oli osa Helsingin ortodoksista hiippakuntaa vuoteen 1980, jolloin perustettiin Oulun ortodoksinen hiippakunta.


title: Oulun ortodoksinen seurakunta

text: Seurakunnalla on kirkot Oulussa, Torniossa ja Kemissä sekä tšasounat Oulun Martinniemessä, Raahessa, Tervolan Varejoella ja Vihannissa.


title: Marshallinsaarten lippu

text: Marshallinsaarten lippu otettiin virallisesti käyttöön 1. toukokuuta 1979. Raidat keskellä lippua kuvaavat päiväntasaajaa sekä valtion kahta saariketjua. Tähti niiden yläpuolella Marshallinsaarten 24 kuntaa. Lipun taustan sininen väri kuvaa ympäröivää Tyyntämerta, valkoinen valoa ja oranssi rohkeutta sekä rikkautta. Lipun suunnitteli entisen presidentti Amata Kabuan vaimo Emlain Kabua.


title: Kajaanin ortodoksinen seurakunta

text: Kajaanin ortodoksinen seurakunta on koko Kainuun maakunnan alueen kattava ortodoksinen seurakunta, jossa on jäseniä noin 1 880. Seurakunnan pääkirkko on Kajaanissa sijaitseva Kristuksen kirkastumisen kirkko, joka valmistui vuonna 1959 ja jonka on suunnitellut Ilmari Ahonen. Kirkon seinämaalaukset, jotka on maalannut Petros Sasaki ja Alkiviadis Kepolas ovat valmistuneet 2005. Kajaanin Kristuksen kirkastumisen kirkko edustaa sisätiloiltaan bysanttilaista noin 500-luvulle ajoittuvaa tyyliä.


title: Kiuruveden ortodoksinen seurakunta

text: Kiuruveden ortodoksinen seurakunta oli Pohjois-Savossa ja Pohjois-Pohjanmaalla 13 kaupungin ja kunnan alueella toiminut ortodoksinen seurakunta, jossa oli jäseniä noin 600 vuoden 2015 lopussa. Seurakunnan pääkirkko oli Kiuruvedellä sijaitseva Pyhän Nikolaoksen kirkko ja sillä oli kirkko Karvoskylällä sekä tšasounat Pyhäsalmella ja Kytökylällä. Seurakunnan viimeisenä kirkkoherrana toimi Antero Petsalo. Seurakunta yhdistyi Iisalmen ortodoksiseen seurakuntaan 1. tammikuuta 2016.


title: Vaasan ortodoksinen seurakunta

text: Vaasan ortodoksinen seurakunta on entisen Vaasan läänin alueen kattava ortodoksinen seurakunta, jossa on jäseniä noin 1 000. Seurakunnan pääkirkko on Vaasan Pyhän Nikolaoksen kirkko.


title: Vaasan ortodoksinen seurakunta

text: Pyhän Nikolaoksen kirkko valmistui Kasarmintorille vuonna 1866 kaupungin venäläistä väestöä varten. Kirkon arkkitehti oli ruotsalainen Carl Axel Setterberg. Syksyllä 2016 seurakunta vietti kirkon 150-vuotisjuhlaa.


title: Vaasan ortodoksinen seurakunta

text: Vaasan ortodoksisen seurakunnan alueella on myös neljä muuta pyhäkköä. Ne ovat Pyhittäjä Serafim Sarovilaisen rukoushuone Lapualla, Pyhien vanhurskaiden Simeonin ja Hannan rukoushuone Kokkolassa, Pyhän profeetta Elian ja Pyhän Annan tšasouna Pietarsaaressa sekä Jumalanäidin suojeluksen rukoushuone Seinäjoella.


title: Vaasan ortodoksinen seurakunta

text: Seurakunnan kirkkoherrana toimi vuosina 2006–2014 isä Matti Wallgrén, joka on nykyinen Oulun metropoliitta Elia. Vuosina 2015–2016 kirkkoherrana toimi isä Ville Kiiveri. Nykyinen kirkkoherra on TT Andrei Sõtšov.


title: Tukikudos

text: Tukikudos on elimistön yksi viidestä pääkudostyypistä. Tukikudos liittää yhteen, kiinnittää, tukee ja suojaa elimistön eri rakenteita. Tukikudoksen solut sijaitsevat soluväliaineessa, jota kunkin kudoksen solut tuottavat. Väliaineen koostumuus ja rakenne vaihtelevat kudostyypistä riippuen.


title: Tukikudos

text: Tukikudos jaetaan sidekudokseen, rustokudokseen, luukudokseen ja rasvakudokseen.


title: Kala (täsmennyssivu)

text: Kala voi tarkoittaa seuraavia:


title: Cum hoc ergo propter hoc

text: Cum hoc ergo propter hoc () on keskustelussa esitetty argumentaatiovirhe, jossa oletetaan kahden asian yhdessä esiintymisen merkitsevän kausaliteettia niiden välillä.


title: Cum hoc ergo propter hoc

text: Tämän argumentointivirheen yleinen kaava on:


title: Cum hoc ergo propter hoc

text: Esimerkki virheestä on vaikkapa seuraava:


title: Cum hoc ergo propter hoc

text: Yksi muoto tästä argumentaatiovirheestä on korrelaation olettaminen yhdensuuntaiseksi kausaliteetiksi. Korrelaatio voi kuitenkin olla myös yhteensattuma, kausaalisuhde voi toimia toiseen suuntaan kuin virheellisesti päätellään tai kaksi asiaa voivat olla seurausta jostain kolmannesta asiasta.


title: Cum hoc ergo propter hoc

text: Ilmiö tiivistetään usein sanomalla "korrelaatio ei implikoi kausaliteettia". Tästä käytetään myös termiä "jäätelökorrelaatio", joka viittaa klassiseen esimerkkiin: helle lisää jäätelönsyöntiä ja hukkumisia, mutta tämä ei tarkoita, että jäätelönsyönti lisäisi hukkumisia.


title: Cum hoc ergo propter hoc

text: Esimerkki tulkintavirheestä "Cum hoc ergo propter hoc":


title: Cum hoc ergo propter hoc

text: Pennsylvanian yliopiston lääketieteen laitoksen Nature-lehdessä 1999 julkaiseman tutkimustuloksen mukaan "pienille lapsille, jotka nukkuvat valot päällä, kehittyy myöhemmällä iällä likinäköisyyttä." Tutkimustulos sai laajaa julkisuutta.


title: Cum hoc ergo propter hoc

text: Myöhempi Ohion valtionyliopiston tutkimus ei kuitenkaan löytänyt mitään yhteyttä lasten valoisassa nukkumisella ja likinäköisyyden kehittymisellä, vaan löysi vahvan yhteyden likinäköisten vanhempien ja heidän lastensa myöhemmän kaukonäön heikkenemisen välillä, mikä viittaisi paremminkin periytyvyyteen. Likinäköiset vanhemmat jättivät todennäköisemmin lastensa huoneisiin valot kuin vanhemmat, joilla oli hyvä näkö.


title: Post hoc ergo propter hoc

text: Post hoc ergo propter hoc () on argumentaatiovirhe, jossa tapahtumajärjestyksen oletetaan vastaavan syy-seurausketjua eli kausaliteettia. Post hoc ergo propter hoc noudattaa kaavaa:Esimerkkinä tästä virhepäätelmästä ovat vaikkapa:


title: Rapu (täsmennyssivu)

text: Ravulla voidaan tarkoittaa:


title: Neitsyt (täsmennyssivu)

text: Neitsyellä voidaan tarkoittaa:


title: Iisalmen ortodoksinen seurakunta

text: Iisalmen ortodoksinen seurakunta on Pohjois-Savossa ja Pohjois-Pohjanmaalla toimiva ortodoksinen seurakunta. Pääkirkko on profeetta Elian kirkko Iisalmessa ja seurakunnalla on myös kirkot Kiuruvedellä, Lapinlahdella ja Nivalan Karvoskylässä sekä tšasounat Sonkajärvellä, Sukevalla, Salahmilla, Alapitkällä, Haapaveden Kytökylässä ja Pyhäsalmella. Seurakunnan hallinnollisena kirkkoherrana toimii Iivo Suvanto.


title: Iisalmen ortodoksinen seurakunta

text: Iisalmi kuului yhtenä ns. Kuutosiin eli kuuden yhteistyöseurakunnan muodostamaan yhteistyöryhmään. Iisalmen ortodoksinen seurakunta julkaisi yhdessä näiden kuuden muun yhteistyöseurakunnan kanssa omaa tiedotuslehteä nimeltään Solea. Lehden voi nykyisin lukea myös Internetistä. Nykyisin Iisalmen ortodoksinen seurakunta tiedottaa Aamun Koiton läntisten seurakuntien seurakuntaliitteessä.


title: Vaaka (täsmennyssivu)

text: Vaaka tarkoittaa seuraavia asioita:


title: Käärme (täsmennyssivu)

text: Käärme voi tarkoittaa ainakin seuraavia asioita:


title: Kuopion ortodoksinen seurakunta

text: Kuopion ortodoksinen seurakunta on vuonna 1846 perustettu ortodoksinen seurakunta, josta tuli Suomen ortodoksisen kirkon keskus vuonna 1955 arkkipiispa istuimen siirryttyä Sortavalasta Kuopioon. Vuonna 2005 myös Pielaveden ortodoksinen seurakunta yhdistettiin Kuopion seurakuntaan. Seurakunnan pääkirkkona toimii vuonna 1904 valmistunut pyhän Nikolaoksen katedraali ja seurakunnalla on kirkkoja myös Keiteleellä, Maaningalla, Nilsiässä, Pielavedellä, Siilinjärvellä ja Tuusniemellä sekä tšasounat Haatalassa, Kaavilla, Käärmelahdessa, Muuruvedellä, Toivalassa ja Vehmersalmella.


title: Kuopion ortodoksinen seurakunta

text: Kuopio kuuluu yhtenä ns. Kuutosiin eli kuuden yhteistyöseurakunnan muodostamaan yhteistyöryhmään. Kuopion ortodoksinen seurakunta julkaisi yhdessä näiden viiden muun yhteistyöseurakunnan kanssa omaa tiedotuslehteä nimeltään Solea, jonka julkaiseminen kuitenkin lopetettiin sillä nimellä, kun vuonna 2012 alkoi ilmestyä Karjalan hiippakunnan oma tiedotuslehti Aamun Koitto.


title: Kuopion ortodoksinen seurakunta

text: Seurakunnan kirkkoherroina ovat toimineet:


title: Kuopion ortodoksinen seurakunta

text: Vuonna 2016, Kuopion ortodoksisen seurakunnan jäsenmäärä oli *4030 henkilöä, mikä tarkoittaa, että Kuopio on jäsenmäärältään Suomen kolmanneksi suurin ortodoksinen seurakunta. Vain Helsingin- (*18 976 henkilöä) ja Joensuun (*5937 henkilöä) seurakunnissa on enemmän jäseniä kuin Kuopiossa.


title: Kuopion ortodoksinen seurakunta

text: (*vuonna 2017, Kirkon väestötilasto 2017")"


title: Hermokudos

text: Hermokudos muodostuu hermosoluista eli neuroneista ja hermotukisoluista eli gliasoluista, joita on paljon enemmän kuin neuroneja. Neuronit muodostuvat solukeskuksesta eli soomasta, jossa hermosolun tuma sijaitsee ja siihen liittyneistä dendriiteistä eli tuojahaarakkeista sekä yhdestä soomaan liittyneestä aksonista eli viejähaarakkeesta. Hermosolut pystyvät synnyttämään ja johtamaan hermoimpulsseja, joihin hermokudoksen toiminta pääasiassa perustuu. Hermokudosta löytyy erityisesti aivoista, joka on hermostollisen toiminnan keskus.


title: Surakarta

text: Surakarta eli Solo on kaupunki Keski-Jaavalla, Indonesiassa. Sen pinta-ala on 44 neliökilometriä ja asukasluku noin 500 000.


title: Surakarta

text: Kaupunki sijaitsee Bengawan Solon, Jaavan saaren pisimmän joen varrella noin 55 km pohjoiseen Yogyakartasta. Hollantilaisten hallinnon aikana se oli Surakartan provinssin pääkaupunki. Japanilaiset miehittivät sitä toisen maailmansodan aikana.


title: Surakarta

text: Kaupungin tärkeimmät kielet ovat indonesia ja jaava.


title: Solo

text: Solo voi tarkoittaa seuraavia:


title: Kotkan ortodoksinen seurakunta

text: Kotkan ortodoksinen seurakunta on Kotkan kaupungin ympäristössä toimiva ortodoksinen seurakunta. Kotkan lisäksi siihen kuuluvat Pyhtää, Loviisa, Myrskylä ja Lapinjärvi.


title: Kotkan ortodoksinen seurakunta

text: Seurakunnan pääkirkko on Kotkassa sijaitseva Pyhän Nikolaoksen kirkko, joka on rakennettu 1799–1801. Kirkon arkkitehteina olivat Jacov Perrin ja Miller. Se edustaa klassista palladistista tyylisuuntausta. Seurakunnalla on Loviisassa Pyhän Jumalansynnyttäjän Kasanilaisen ikonin kirkko, joka on sijainnut Loviisassa vuodesta 1836 lähtien. Lisäksi seurakunnalla on tsasouna Kotkassa Metsolassa hautausmaalla ja Loviisassa kappeli hautausmaalla.


title: Kytkykauppavirhe

text: Kytkykauppavirhe on argumentaatiovirhe, jossa oletetaan johonkin objektiin assosioituvan ominaisuuden periytyvän kuin "kytkykauppana" tämän objektin subjekteille.


title: Kytkykauppavirhe

text: Tämän virheen yleinen kaava on seuraava:


title: Kytkykauppavirhe

text: Virhe on siinä, että "assosiaatio" ei tarkoita samaa kuin "ja". Tässä virheessä assosiaatio samaistetaan additioon (ja -termiin). Mikäli esimerkin toisessa lauseessa olisi termi "B on ominaisuus, joka esiintyy yhdessä kiinteästi A:n kanssa", päätelmä olisi validi.


title: Kytkykauppavirhe

text: Esimerkki kytkykauppavirheestä on:


title: The Andrew Lloyd Webber Collection

text: The Andrew Lloyd Webber Collection on englantilaisen laulajattaren Sarah Brightmanin albumi joka on julkaistu vuonna 1997. Se koostuu kokonaan tunnetun säveltäjän ja Brightmanin ex-miehen Andrew Lloyd Webberin eri musikaaleihin säveltämistä lauluista.


title: Katkeruuteen vetoaminen

text: Argumentum ad odium (katkeruuteen vetoaminen) on tunneperäinen argumentaatiovirhe, jossa vastaväite pyritään kumoamaan sillä, että vastaväittäjällä on jotakin hampaankolossa väitteen esittäjää vastaan. Sen yleinen kaava on seuraava :Esimerkki argumentum ad odiumista voisi olla vaikkapa:


title: Eden (Sarah Brightmanin albumi)

text: Eden on Sarah Brightmanin albumi vuodelta 1998. Se nousi USA:ssa Klassisen listan ykköseksi ja pysyi listalla uskomattomat 99 viikkoa vuosina 1998 - 1999. Viimeksi albumi nousi sijalle seitsemän asti vuonna 2001.


title: Eden (Sarah Brightmanin albumi)

text: Bonuskappale joissain versioissa:


title: Quelimane

text: Quelimane on satamakaupunki Mosambikissa. Kaupunki on Zambezian provinssin pääkaupunki ja hallinnollinen keskus. Se sijaitsee 25 kilometrin päässä Rio dos Bons Sinais -joen suulta. Kaupungissa on sairaala, kaksi katedraalia ja moskeija.


title: Quelimane

text: Vuonna 2007 Quelimanessa oli noin 193 000 asukasta. Se on Mosambikin seitsemänneksi suurin kaupunki.


title: Pyhäjärvi (täsmennyssivu)

text: Pyhäjärvi on yleinen järvennimi Suomessa. Ympäristöhallinnon Hertta-tietopalvelussa Pyhäjärviä on 38 kpl, joukossa useita suuria ja tunnettuja järviä. Nimi on esiintynyt myös kolmen kunnan nimenä Suomessa sekä muiden asuttujen paikkojen nimenä ja sukunimenä.


title: Pyhäjärvi (täsmennyssivu)

text: Nimi voi viitata muun muassa seuraaviin:


title: Färsaarten lippu

text: Färsaarten lipussa () on valkoisella pohjalla punainen risti, jolla on siniset reunat. Sinistä ja punaista väriä esiintyy perinteisissä färsaarelaisissa päähineissä. Valkoinen väri symboloi rantaan iskeytyviä aaltoja ja taivasta. Lippua kutsutaan joskus nimellä "Merkið". Lippu suunniteltiin vuonna 1919, mutta virallisesti se tunnustettiin Färsaarten kansallislipuksi vasta 23. maaliskuuta 1948. Alun perin tämä färsaarelaisopiskelijoiden suunnittelema lippu oli käytössä ainoastaan maissa. Toisen maailmansodan aikana lippu otettiin kuitenkin käyttöön myös meriliikenteessä, ja sillä erotettiin Britannian miehittämän Färsaarten laivat Saksan miehittämän Tanskan laivoista.


title: Färsaarten lippu

text: Färsaarten lipun korkeus on 8 ja pituus 11 mittayksikköä. Punaisen ristin leveys on 1/8 lipun korkeudesta. Sinisen reunuksen leveys puolestaan 1/2 punaisesta rististä eli 1/16 koko lipun korkeudesta. Valkoisten neliöiden sivut ovat 3 mittayksikköä.


title: Färsaarten lippu

text: Lipun viralliset väriarvot ovat:


title: Färsaarten lippu

text: Pantone


title: Venäjän oligarkit

text: Venäjän oligarkit ovat venäläisiä erittäin varakkaita liikemiehiä, joilla on taloudellisen vaikutusvallan lisäksi myös poliittista vaikutusvaltaa. Oligarkit keräsivät miljardiomaisuutensa Neuvostoliiton romahtamisen myötä 1990-luvulla, kun valtion omaisuutta yksityistettiin. 2000-luvulla oligarkit ovat menettäneet valtaansa takaisin valtiolle. Oligarkki-nimitystä käytetään nykyisin kaikista Venäjän superrikkaista.


title: Venäjän oligarkit

text: Kun Neuvostoliitto kaatui vuoden 1991 lopulla, sen suurimmassa tasavallassa Venäjällä pantiin välittömästi käyntiin joukko perustavia uudistuksia. Elokuun 1991 ja elokuun 1992 välillä maassa siirryttiin hyvin pikaisesti markkinatalousjärjestelmään: kommunismi kumottiin, vapaa hinnoittelu otettiin käyttöön ja suuri osa taloudesta yksityistettiin. Maassa ei kuitenkaan ollut valvovia viranomaisia.


title: Venäjän oligarkit

text: Venäjän kehittymättömän markkinatalouden pioneereja olivat tulevat oligarkit, jotka tarttuivat salamannopeasti uusiin mahdollisuuksiin. Oligarkit olivat aloittaneet toimintansa jo Neuvostoliiton aikana, perestroikan alkuvaiheessa. Jotkut heistä olivat nuoria yrittäjiä, jotka myivät palveluja ja toivat maahan ulkomaisia tuotteita. Aluksi he perustivat yksinkertaisia osuuskuntia. Kun rahamarkkinoiden vapauttaminen mahdollisti pankkien perustamisen, ansaintamahdollisuudet moninkertaistuivat. Liikemiehet alkoivat kilpailla houkuttelevista kauppasopimuksista ja valtion raaka-aineyhtiöistä, ja he perustivat sanomalehtiä ja televisiokanavia. Muutaman vuoden kuluessa Venäjän bisneseliitti oli hankkinut niin paljon pääomaa, infrastruktuuria ja kontaktiverkostoa, että he pystyivät osallistumaan maailman suurimpaan joukkoyksityistämiseen. Venäjän duumalla ei ollut valtaa, ja presidentti Jeltsiniä määräilivät liikemiehet, joilla oli omaisuutensa ansiosta nyt runsaasti vaikutusvaltaa.


title: Venäjän oligarkit

text: Elokuussa 1992 Venäjän yksityistämisprojektin johtaja Anatoli Tšubais halusi luoda ostovoimaa tekemällä koko kansasta osakkeenomistajia ja osallisia Venäjän teollisuuskakusta. Kaikille Venäjän kansalaisille luvattiin kahden vuoden kuluttua yksityistämiskuponki, niin sanottu voucheri. Moni tuleva oligarkki tajusi kuponkien mahdollisen arvon ja osti niitä itselleen. Kahdessa vuodessa yli 100 000 valtionyhtiötä yksityistettiin.


title: Venäjän oligarkit

text: Ensimmäiset dollarimiljardöörit Venäjälle tulivat jo Neuvostoliiton loppuvaiheissa. Parhaat lähtöasemat markkinatalouden ensi merkeistä hyötymiseen oli niillä, joilla oli vaikutusvaltainen virka kommunistisessa puolueessa. Nämä ”nomenklatuuraoligarkit” eivät saaneet suurta palkkaa, mutta he pystyivät valtuuksiensa avulla kohtelemaan Venäjän taloutta ikään kuin se olisi heidän yksityistalouttaan. He hyödynsivät eroa, joka vallitsi Venäjän alhaisten, kiinteiden hintojen ja ulkomaisten markkinaehtoisten hintojen välillä. Puoluetaustan merkitys säilyi Neuvostoliiton romahduksen jälkeenkin, sillä vanha hierarkia säilyi Venäjän valtionhallinnossa.


title: Venäjän oligarkit

text: Merkittävimpiä nomenklatuuraoligarkkeja olivat Viktor Tšernomyrdin, Rem Vjahirev ja Vagit Alekperov, jotka kaikki keräsivät paljon varallisuutta Neuvostoliiton hajoamisen jälkeen. Tšernomyrdin oli kaasuteollisuudesta vastaava ministeri Neuvostoliitossa. Hän toteutti kaikkein laajimman yksityistämisen, kun kaasuministeriöstä tehtiin valtionyhtiö Gazprom. Vjahirevista tuli Gazpromin toimitusjohtaja, ja hän johti yhtiötä kuin omaa yritystään. Hänen Gazprom-osakkeidensa arvo oli vuonna 2000 jo satoja miljoonia euroja. Alekperov nimitti itsensä energiayhtiö Lukoilin toimitusjohtajaksi.


title: Venäjän oligarkit

text: Suurin osa 1990-luvun suurista oligarkeista oli ”yrittäjäoligarkkeja”, joiden tausta oli toisenlainen kuin nomenklatuurasta ponnistavilla liikemiehillä. He pystyivät ansaitsemaan rahaa ilman työtä, koulutusta tai alkuomaa 1980-luvulla vallinneen kahden erilaisen talousjärjestelmän välisessä saumassa. He olivat nuoria ja röyhkeitä, vahvasti eteenpäin pyrkiviä miehiä. Moni Venäjän yrittäjäoligarkki on etniseltä taustaltaan juutalainen, joille kommunistipuolueessa eteneminen tai korkeaan asemaan yhteiskunnassa pääseminen oli vaikeaa. He menestyivät sen sijaan harmaassa taloudessa ja olivat sen vuoksi Venäjän ainoiden kapitalistien joukossa, kun kapitalismin aika alkoi.


title: Venäjän oligarkit

text:
Kun pienimuotoinen liiketoiminta tuli vuoden 1987 osuustoimintalain myötä lailliseksi, nuoret liikemiehet ymmärsivät markkinoita ja hyödynsivät uusia olosuhteita. He alkoivat myydä haluttuja tavaroita ja palveluja, joita he toivat maahan ja myivät hyvällä katteella. Aluksi tuotteet olivat savukkeita, farkkuja ja lp-levyjä, myöhemmin tietokoneita ja videonauhureita. Yritysten käyttämien paperiruplien ja oikeiden ruplien vaihtosuhdetta oli helppo käyttää hyväksi. Yksi ensimmäisistä ruplan arvon vaihtelujen hyväksikäyttäjistä oli Mihail Hodorkovski. Myös kontaktit poliittisen vallan kanssa olivat yrittäjäoligarkeille tärkeitä.
Käsitteen "oligarkia", ’harvainvalta’, otti Venäjällä käyttöön Mihail Hodorkovski vuonna 1992, kun hänen pankkinsa Menatep tarjosi palveluja ”rahoituksen ja teollisuuden oligarkeille”, joilla oli omaisuutta vähintään kymmenen miljoonaa dollaria. Hodorkovskin mukaan tärkein menestystekijä tuolloin oli ”löytää ja hyödyntää laillisia porsaanreikiä”. Valtiovallan edustajat eivät välittäneet juridisista rikkeistä vaan keskittyivät haalimaan itselleen omaisuutta. Oligarkeista suurin, Boris Berezovski onnistui yhdistämään henkilökohtaiset suhteet suuressa valtionyhtiössä työskentelevään punajohtajaan ja pääsyn Venäjän ulkopuolisiin rahoituskanaviin. Hänen liikekumppaninsa oli autonvalmistajajätti AvtoVAZia johtanut Vladimir Kadannikov, ja he pystyivät nyhtämään yhtiön voitot itselleen.


title: Venäjän oligarkit

text: Koska Neuvostoliiton osuuskuntalaki antoi kaikille mahdollisuuden perustaa pankkeja, Neuvostoliitossa oli maan romahduksen aikaan jo lähes 1 400 uutta pankkia. Pankit tekivät helposti voittoa lainaamalla keskuspankilta rahaa ja käyttämällä inflaatiota hyväkseen. Yrittäjäoligarkit lainasivat pankkeihinsa rahaa rajalliseksi ajaksi, antoivat ne joksikin aikaa valtionyrityksille ja palauttivat ne valtiolle. Kun ruplan arvo oli sillä välillä laskenut, erotus jäi oligarkin pankkiin. Tärkeintä oli päästä hoitamaan valtion tilejä ja todella isoja transaktioita. Valvontaelimien puuttuminen teki transaktiot helpoksi. Aleksandr Smolenski pääsi hoitamaan Kremlin tilejä, Berezovski Aeroflotin transaktioita, Vladimir Gusinski Moskovan kaupungin tilejä, Hodorkovski valtiovarainministeriön tilejä ja Vladimir Potanin tulliviranomaisen ja muutaman suuren vientiyhtiön transaktioita. Vaikka pankkitoiminnasta sai suuria voittoja, riskejä aiheutti järjestäytyneen rikollisuuden mukaantulo, ja kymmenet pankinjohtajat tulivat murhatuiksi.


title: Venäjän oligarkit

text: Kun yrittäjäoligarkit olivat saaneet pääomaa, suhteita ja infrastruktuuria, he ryhtyivät käymään kauppaa ulkomaille. Pankit laajenivat niin kutsutuiksi teollisuus- ja rahoituskonserneiksi, jotka tekivät ennakkomaksuja öljysopimuksista omalla tai lainatulla pääomalla. Valtion energiasopimuksista hyötyminen oli varma tie vaurastumiseen.


title: Venäjän oligarkit

text:
Kun yrittäjäoligarkkien kassavarat ja kontaktit olivat kasvaneet siihen pisteeseen, että he pystyivät vilkuilemaan Venäjän kaikkein suurimpia yrityksiä, heidän välilleen alkoi syntyä ristiriitoja. Etenkin Berezovskista ja Gusinskista tuli veriviholliset. Kumppanuuksien solmiminen oli kuitenkin välttämätöntä, joten syntyi ryhmittymiä eli ”klaaneja”, joihin oligarkit ottivat ystäviään sijoittajiksi ja yritysjohtoon levittääkseen omistamista. Jokaisella heistä oli myös oma hyödyllinen avainhenkilö valtion turvallisuuspalvelussa. Kilpaillessaan vielä yksityistettävänä olevasta valtion omaisuudesta ja havitellessaan osuuksia valtion budjetin rahavirroista oligarkit riitelivät vuonna 1994–1995 niin sanotussa "kompromat"-sodassa, jossa he mustamaalasivat toisiaan julkisuudessa omien mediakanaviensa kautta.
Vuonna 1995 kourallinen yrittäjäoligarkkeja sai haltuunsa Venäjän tärkeimmät luonnonvaroja valvovat valtionyhtiöt. Koska valtiolla ei ollut rahaa, Vladimir Potanin ideoi ”lainaa osakkeita vastaan” -mallin, jossa valtio lainasi rahaa yksityisiltä pankeilta käyttämällä vakuutena valtionyhtiöiden osakkeita. Kun valtio ei pystynyt maksamaan lainoja takaisin, pantatut osakkeet myytiin huutokauppamenettelyllä. Yrittäjäoligarkit rajasivat huutokauppaan osallistuneet muutamaan itsensä valvomaan pankkiin, eli huutokaupan voittaja oli aina kytköksissä pankkiin, joka alkuperäisen lainan valtiolle oli myöntänyt. Kaikki yhtiöt myytiin huutokaupassa hyvin halvalla, sillä oligarkit tekivät yhteistyötä keskenään. Tulevina vuosina joidenkin myytyjen yhtiöiden arvo monikymmenkertaistui. Potanin itse sai haltuunsa 38 prosenttia Norilski nikel -yhtiöstä, Hodorkovski 300 miljoonalla 80 prosenttia Jukosista ja Berezovski ja Roman Abramovitš 100 miljoonalla enemmistöosuuden Sibneftistä. Sen sijaan esimerkiksi Gusinski jäi kokonaan ilman, sillä häneltä puuttuivat sopivat kontaktit. Etukäteen järjestetyt huutokauppaprosessit näyttivät selvältä varkaudelta, ja Tšubais sai tammikuussa 1996 potkut saamansa arvostelun takia.


title: Venäjän oligarkit

text: Vaikka oligarkit saivatkin tärkeät valtionyhtiöt hyvin halvalla, niiden halpuus johtui osittain niiden huonosta kunnosta ja nopea arvonnousu siitä, että uudet omistajat nykyaikaistivat ne tuottaviksi. Yksityistämisestä seuranneista investointinhankkeista oli tuloksena se, että monet suuryhtiöistä nousivat luonnonvarojen tärkeiksi tuottajiksi ja muuttuivat valtionavun vastaanottajista veronmaksajiksi.


title: Venäjän oligarkit

text: Oligarkit pelkäsivät kommunistien Zjuganovin voittavan heinäkuun 1996 presidentinvaalin ja kansallistavan oligarkkien omistukseensa saamat yhtiöt. He siirsivät riitansa taka-alalle ja solmivat Davosissa rauhan, ”Davosin paktin” ja päättivät tehdä yhteistyötä sen puolesta, että Jeltsin valittaisiin toiselle kaudelle. Gusinski ja Berezovski valjastivat suuret televisiokanavansa ja sanomalehtensä käymään vaalikampanjaa Jeltsinin hyväksi, ja muutkin yrittäjäoligarkit keräsivät kampanjaan rahoitusta. Itse vaalit olivat vapaat ja Jeltsin voitti ne selvästi. Sen myötä oligarkit säilyttivät vaurautensa ja olivat turvanneet pääsyn maan ehdottomaan valtakeskukseen. Gusinski sai uusia medialupia ja Potanin ja Berezovski virat uudessa hallituksessa. Sen lisäksi maan yksityistämistä saatiin jatkaa.


title: Venäjän oligarkit

text: Yrittäjäoligarkit lujittivat Jeltsinin uudelleenvalinnan jälkeen otettaan Venäjän taloudesta. Syntyi seitsemän mahtavimman oligarkin liittouma eli "semibankirštšina", ’seitsemän pankkiiria’. Liitoumassa olivat mukana (sijoitusyhtiöineen) Boris Berezovski (LogoVaz), Mihail Hodorkovski (Menatep), Mihail Fridman (Alfa), Vladimir Gusinski (Most), Vladimir Potanin (Interros), Aleksandr Smolenski (Stolitšnyi) ja Vladimir Vinogradov (Inkom). Oligarkit pystyivät nyt käytännössä johtamaan Venäjää Jeltsin keulakuvanaan. Eniten valtaa oli Berezovskilla. Välttyäkseen joutumasta kokonaan yrittäjäoligarkkien armoille Jeltsin perusti epävirallisen neuvonantajien ryhmän, jota nimitettiin ’Perheeksi’. Siihen ei kuulunut oligarkkeja, mutta Berezovskilla oli siihen jotain vaikutusvaltaa ulkopuolelta. Oligarkkien kukoistuskaudella 1996–1999 heistä tuli entistä rikkaampia ja mahtavampia, mutta samalla tavalliset venäläiset vihasivat heitä.


title: Venäjän oligarkit

text: Vuoden 1996 lopulla pankkiirioligarkit alkoivat taistella toisiaan vastaan valtionyhtiöistä. Davosin pakti haudattiin ja alkoi ”pankkiirien sota”, jossa oligarkit kilpailivat yksityistettävästä omaisuudesta ja julkistivat omistamissaan tiedotusvälineissä toisia pankkeja mustaavaa aineistoa. Pankit päättivät asettaa kukin oman presidenttiehdokkaansa seuraaviin vaaleihin. Kreml tasapainoili näiden pankkien välillä. Varapääministeri Boris Nemtsov vaati, että tulevissa yksityistämisissä noudatettaisiin ”uusia tasa-arvoisia sääntöjä” eikä Gazpromia myytäisi salassa sovituille sijoittajille, kuten Berezovskin sijoittajakumppanille, yhdysvaltalaiselle George Sorosille. Yksityistämisprojektien johtaja Tšubais asettui Nemtsovin kannalle ja vaati huutokaupoissa noudatettavaksi tarjonnan ja kysynnän lakeja. Tästä seurasi sarja todellisia tarjouskilpailuja, joissa esimerkiksi Potanin sai Svjazinvestin.


title: Venäjän oligarkit

text: Vuoden 1998 talouskriisissä monet, varsinkin pankkitoimintaansa varallisuutensa perustaneet oligarkit, menettivät omaisuutensa. Niinpä vuoden 1999 uuden aallon oligarkit olivat suureksi osaksi eri ihmisiä kuin vuoden 1996 oligarkit.


title: Venäjän oligarkit

text: Jeltsinin seuraaja Vladimir Putin otti vuonna 2001 oligarkkien johtamat tärkeimmät televisioyhtiöt valtion hallintaan. Hän salli oligarkkien pitää omaisuutensa, kunhan he pysyisivät erossa valtiollisista asioista eivätkä vastustaneet Kremliä millään tavoin. Jotkut oligarkeista pakenivat maasta, mutta useimmat sopeutuivat Putinin aikakauteen. Vuonna 2003 Putin riitautui maan rikkaimman miehen, Jukos-öljy-yhtiön omistajan Mihail Hodorkovskin kanssa, joka alkoi syytellä Putinin hallintoa laajamittaisesta korruptiosta. Hodorkovski jatkoi Putinin arvostelua ja opposition rahoittamista niin kauan kunnes hänet pidätettiin talousrikoksista syytettynä lokakuussa 2003 ja tuomittiin pitkäksi ajaksi vankilaan.


title: Venäjän oligarkit

text: ”Seitsemästä pankkiirista” yritysryhmänsä pystyivät Venäjällä säilyttämään vain Mihail Fridman ja Vladimir Potanin. He eivät kuitenkaan enää vaatineet valtaa vaan joutuivat olemaan lojaaleja hallinnolle. Matalampaa profiilia 1990-luvulla pitäneistä liikemiehistä maan rikkaimpien listalle nousivat Roman Abramovitš, Mihail Prohorov, Oleg Deripaska ja Viktor Vekselberg. He ja muut dollarimiljardöörin asemaa tavoitelleet eivät olleet osallistuneet lainaa osakkeita vastaan -malliin ja olivat siksi yleensä vähemmän riippuvaisia energiasektorista. Uusi bisneseliitti siirtyi uusille liiketoiminta-aloille ja pyrki aikaisempaa kunnianhimoisemmin kehittämään yhtiöitään. Heidän rahoituksensa tuli aiempaa useammin ulkomailta, ja he myös viettivät suuren osan ajastaan ulkomailla. Venäjä vaurastui nopeasti 2000-luvulla, ja vaikka uusilla oligarkeilla ei ollutkaan valtaa ohjailla asioita kulisseissa, heidän varallisuutensa kasvoi huomattavaksi. Tosirikkaita oli samalla alettu kutsua vain ”tavallisiksi” miljardööreiksi, ei enää ”oligarkeiksi”. Myös oligarkkien keskinäiset kiistat olivat loppuneet.


title: Venäjän oligarkit

text: Maailmanlaajuinen finanssikriisi levisi vuonna 2008 myös Venäjälle. Venäjän miljardöörit menettivät kriisissä "Forbesin" arvion mukaan yhteensä lähes 370 miljardia dollaria, ja kaksi kolmannesta maan sadasta rikkaimmasta oli menettänyt miljardöörin asemansa vuoden 2009 alussa. Esimerkiksi Oleg Deripaska menetti lähes 90 prosenttia omaisuutensa arvosta ja joutui myymään useita yhtiöitään halvalla. Varallisuutensa rajun kutistumisen myötä oligarkit menettivät myös suuren osan jäljelle jääneestä poliittisesta vaikutusvallastaan.


title: Venäjän oligarkit

text: Vuoden 2018 alussa Yhdistyneessä kuningaskunnassa astui voimaan niin sanottu selittämättömän varallisuuden laki. Maa haluaa tällä tavoin selvityksiä venäläisoligarkkien rikkauksista, ja he ovat yksi lain selkeä kohderyhmä. Lain mukaan viranomaiset voivat vaatia selvityksiä selittämättömästä varallisuudesta, ja kaikki yli 50 000 puntaa ylittävät rikkaudet voidaan selitysten puuttuessa takavarikoida. Toukokuussa 2018 julkaistun parlamentin ulkoasiainvaliokunnan raportin mukaan Putinin lähipiiri on piilottanut Britanniaan korruption kautta saatuja varoja. Venäjän oligarkkeja kutsutaan ”rahanpesijöiksi”, jotka ovat onnistuneet hyödyntämään nykyisissä Venäjän-vastaisissa talouspakotteissa olevia puutteita ja porsaanreikiä.


title: Venäjän oligarkit

text: Venäjällä ovat oligarkit ja muutkin liikemiehet riidelleet keskenään yhtiöiden omistuksesta ja haastaneet toisia liikemiehiä oikeuteen. Joskus riidat on sovittu ilman oikeudenkäyntiä. Mutta myös kovia, laittomia keinoja on käytetty. Esimerkiksi Siperiassa käytiin Neuvostoliiton hajoamisen jälkeen raaka ”alumiinisota”, jonka takia kymmeniä ihmisiä palkkamurhattiin erityisesti Krasnojarskissa mutta myös muualla. Siihen sekaantuivat mafia, korruptoituneet valtion virkamiehet ja entiset KGB:n miehet. Keskinäiset liiketoimista johtuvat riidat selvitettiin palkkamurhilla. Oleg Deripaska voitti alumiinisodan Roman Abramovitšin avulla ja perusti vuonna 2000 jättimäisen RusAlin. Tällöin tehtaanjohtajien, pankkiirien, omistajien ja rikollisiksi väitettyjen liikemiesten avustajien murhat loppuivat.


title: Venäjän oligarkit

text: Muutenkin liikemiehet ovat selvitelleet välejä palkkamurhien avulla. Kun venäläisen rikkaita listaavan Forbes-lehden Paul Klebnikov oli väittänyt kirjassa "Godfather of the Kremlin" oligarkki Boris Berezovskilla olevan tšetšeenimafiakytkentöjä ja Berezovskin salakuljettaneen Venäjältä miljoonia dollareita, Klebnikov löydettiin kotinsa ulkopuolelta ammuttuna 9. kesäkuuta 2004.


title: Venäjän oligarkit

text: Yhdysvaltain ulkoministeriö julkaisi tammikuussa 2018 luettelon Venäjän 96 oligarkista. Luettelo perustuu "Forbesin" luetteloon Venäjän rikkaimmista liikemiehistä. Luettelon 25 rikkainta oligarkkia, joiden omaisuus on vähintään 4,8 miljardia dollaria:


title: Erik H. Erikson

text: Erik Homburger Erikson (15. kesäkuuta 1902 – 12. toukokuuta 1994) oli tanskalais-saksalais-yhdysvaltalainen psykologi, joka tutki kehityspsykologiaa.


title: Erik H. Erikson

text: Erikson syntyi avioliiton ulkopuoliseen suhteeseen Saksassa. Eriksonin biologinen isä on nimettömäksi jäänyt tanskalaismies, joka hylkäsi Eriksonin äidin Karla Abrahamsenin ennen pojan syntymää. Äiti muutti jäätyään leskeksi Karlsruheen, missä hän avioitui Theodor Homburgerin kanssa, joka myöhemmin adoptoi Erikin omaksi pojakseen. Erikson ei tuntenut syntymäänsä koskevia seikkoja. Identiteetin kehittyminen on ollut Eriksonille keskeistä niin omassa elämässä kuin ammatillisestikin.


title: Erik H. Erikson

text: Erikson kävi niin sanotun klassisen oppikoulun, jossa opiskeltiin latinaa, kreikkaa, kirjallisuutta ja historiaa. Hänen koulumenestyksensä ei kuitenkaan ollut kehuttava. Ylioppilaaksi tulonsa jälkeen Erikson matkusteli seitsemän vuotta pitkin Eurooppaa harrastaen muun muassa puupiirrosten ja etsausten tekoa sekä suoritti jonkin verran taideopintoja.


title: Erik H. Erikson

text: Erikson sai 25-vuotiaana eräältä lapsuudenystävältään taide- ja historianopettajan pestin englantilaisille ja amerikkalaisille lapsille tarkoitettuun Wienissä toimivaan yksityiskouluun. Erikson tutustui Wienissä Sigmund Freudin perheeseen, minkä johdosta kutsuttiin opiskelemaan psykoanalyysia Wienin psykoanalyyttisen yhdistykseen. Erikson suoritti myös Montessori-opettajien yhdistyksen järjestämän Montessori-opetustekniikan koulutuksen.


title: Erik H. Erikson

text: Valmistuttuaan psykoanalyytikoksi Erikson muutti Yhdysvaltoihin, ja rupesi pitämään Bostonin ensimmäistä lapsia hoitavaa vastaanottoa. Erikson ei ollut suorittanut lääketieteellisiä eikä muitakaan yliopisto-opintoja, mutta sai silti paikan Harvardin lääketieteelliseen tiedekunnan tutkimusapulaisena, ja myöhemmin hänet nimettiin professoriksi.


title: Erik H. Erikson

text: Eriksonin teoriassa ihminen kohtaa elämänkaaressaan kahdeksan kehityskriisiä, joissa hän joutuu ratkaisemaan kehitystehtäviä.


title: Pauli Rantanen

text: Pauli Rantanen (13. joulukuuta 1936 Harlu – 26. tammikuuta 2016 Vihti) oli vihtiläinen keksijä, jonka keksintöjen tarkoitus oli luonnonsuojelu ja kehitysmaiden köyhien auttaminen.


title: Pauli Rantanen

text:
1936 syntynyt Pauli Rantanen aloitti kehitysaputyöskentelyn toimimalla kirkon ja helluntaiherätyksen yhteisen kahvikampanjan puuhamiehenä 1970-luvulla. 1979 hän oli mukana perustamassa LKA:n (nykyisin Fida) ensimmäistä kirpputoria Helsingin Vilhovuorenkadulle. LKA:n valtakunnallinen tekstiilikeräys Yhdelle vähimmistä, toteutettiin Vihdin Selkin kylässä 1981. Alueelle kerättiin useita miljoonia kiloja tekstiilijätettä. Samaan aikaan rakennettiin LKA:lle laaja kirpputoriketju sekä synnytettiin teollista tekstiilinkierrätystä harjoittava Rejtex Oy.
Pauli Rantasen johtama Rejtex Oy sai Uudenmaan ympäristöpalkinnon 1991, Helsingin kierrätyspalkinnon 1993 ja Ekosäätiön Pekka Kuusi -palkinnon. Rejtex Oy:n toiminta on loppunut 1994. LKA:n ja Pauli Rantasen tiet erosivat 1989, jolloin tekstiilinkierrätyksestä päävastuun otti Uuden kasvun yhdistys ry. Pauli Rantanen on työskennellyt Uuden kasvun yhdistys ry:n puheenjohtajana 9.12.2009 asti. Yhdistys teki 1990-luvulla valtion rahoittamia kehitysapuprojekteja Ugandassa.


title: Susan Aglukark

text: Susan Aglukark O.C. (s. 27. tammikuuta 1967, Churchill Kanada) on kanadalainen laulaja ja lauluntekijä. Hän esiintyy englanniksi ja inuktituktiksi Hän on myös työskennellyt kielitieteilijänä Intiaanien ja Pohjois-Kanadan Intiaanien- ja Pohjoisten suhteiden osastolla.


title: Susan Aglukark

text: Hän on inuitti, ja hänen musiikissaan on vaikutteita popista ja inuittimusiikista. Vuonna 1992 Aglukark julkaisi omakustanteena albumin "Arctic Rose". Seuraavana vuonna hän solmi levytyssopimuksen, ja 1995 ilmestyi hänen läpimurtoalbuminsa "This Child". Siltä singlenä julkaistu "O Siem" pääsi listaykköseksi. Aglukark asuu Oakvillessa, Ontariossa.


title: Susan Aglukark

text: Hän on myös saanut lukuisia kunnianosoituksia ja palkintoja. Muun muassa kunniatohtorin arvot Albertan yliopistosta, Toronton yliopistosta, Saskatchewanin yliopistosta ja Lethbridge yliospistosta. Hän asuu tällä hetkellä, vuonna 2018, Oakvillessä Ontariossa.


title: Ralph Lauren

text: Ralph Lauren (alkujaan Ralph Lifshitz, s. 14. lokakuuta 1939) on yhdysvaltalainen muotisuunnittelija. Hän syntyi Bronxissa New Yorkissa juutalaisille maahanmuuttajille, Frank ja Frieda Lipschitzille. Hänen isänsä Frank oli maalari.


title: Ralph Lauren

text: Lauren aloitti työnteon hyvin nuorena voidakseen ostaa tyylikkäitä kalliita pukuja. Hän piti laatua hintaa tärkeämpänä. Hänen vaatetuksensa antoikin pian hänelle trendikkään maineen ystäviensä keskuudessa.


title: Ralph Lauren

text: Lauren kävi DeWitt Clintonin High Schoolia Bronxissa. Samaa koulua kävivät myös Burt Lancaster, Calvin Klein ja Stan Lee. 16-vuotiaana Lauren ja hänen keskimmäinen veljensä Jerry vaihtoivat sukunimensä Lifshitzistä Laureniksi. Jotkut pitivät tekoa heidän juutalaisen perintönsä hylkäämisenä; Laurenin mielestä se oli välttämätöntä menestymisen kannalta.


title: Ralph Lauren

text: Lauren lähti opiskelemaan New Yorkin City Collegeen. Siellä hän ei kuitenkaan viihtynyt vaan keskeytti opinnot opiskeltuaan kaksi vuotta liiketaloutta. Hän palveli Yhdysvaltain armeijassa 1962–1964. Sen jälkeen hän avioitui Ricky Low-Beerin kanssa. Hän ei opiskellut muotia missään vaiheessa, mutta työskenteli Brooks Brothersilla myyntimiehenä. Vuonna 1967 Ralph Lauren loi kuuluisan "Polo"-brändin ja alkoi harjoittaa solmiobisnestä. Lauren nimesi brändin urheilulajin mukaan, joka edusti hänen mielestään klassista tyyliä ja ylellisyyttä. Vuonna 1969 avattiin New Yorkiin ensimmäinen Ralph Laurenin vaateliike, ja vuonna 1971 luotiin ensimmäinen Ralph Laurenin naistenmallisto. Vuonna 1972 Lauren toi markkinoille legendaarisen Polo-paidan, josta on muodostunut sittemmin ajaton klassikko.


title: Ralph Lauren

text: 1986 Lauren muutti valokuvaaja Edgar de Evian ja Robert Denningin entisen asunnon Rhinelander Mansionin Polo Ralph Laurenin lippulaivamyymäläksi. Samana vuonna de Evia valokuvasi Laurenin Jamaikan kodin Round Hillin aikakauslehti House & Gardeniin.


title: Ralph Lauren

text: Vuonna 1987 Laurenilta leikattiin hyvänlaatuinen aivokasvain.


title: Ralph Lauren

text:
Vuonna 1993 Lauren toi markkinoille urheilullisen Polo Sport -malliston. Hän kuitenkin huomasi, että useista eri mallistolinjoistaan huolimatta brändiltä puuttui todellinen luksus-mallisto, joka keskittyisi ensiluokkaisiin pukuihin. Siksi Lauren toi vuonna 1994 markkinoille yleellisen miesten Purple Label -malliston, joka keskittyi laadukkaisiin, käsin tehtyihin pukuihin.
1990-luvun keskivaiheessa Polo Ralph Laurenista tuli julkinen osakeyhtiö, kun se listautui New Yorkin pörssiin symbolilla RL.


title: Ralph Lauren

text: Laurenilla ja hänen vaimollaan Rickyllä, jonka kanssa hän on ollut naimisissa yli 40 vuotta, on tytär sekä kaksi poikaa: Dylan, Andrew ja David. David toimii Polo Ralph Laurenin johdossa.


title: Ralph Lauren

text: Lauren tunnetaan myös vanhojen autojen keräilijänä, hänellä on yksi maailman hienoimmista vanhojen autojen kokoelmista. Hänen autonsa ovat voittaneet kilpailuja useita kertoja.


title: Ralph Lauren

text: Luotuaan "Polon" 1967 Lauren on luonut useita muitakin brändejä:


title: Oakville (Ontario)

text: Oakville on kaupunki, joka sijaitsee Ontariojärven rannalla Ontarion provinssissa Kanadassa. Sieltä on noin 31 kilometriä Torontoon ja 20 kilometriä Hamiltoniin.


title: Oakville (Ontario)

text: Kaupungin väkiluku on noin 194 000 (2016).


title: Johanneksen salainen kirja

text: Johanneksen salaisella kirjalla voidaan viitata kahteen erilaiseen toiselta vuosisadalta peräisin olevaan gnostilaiseen kirjoitukseen, joille on annettu kristillinen konteksti. Toisen versioista ajatellaan olevan alkuperäinen, jonka pohjalle toinen on lavennettu. Lavennettu versio on myös uudelleenmuokattu siinä määrin, että vaikka kirjoitukset jakavatkin samat teemat, niiden sanoissa ja lauseissa on vain vähän yhtäläisyyksiä. Kirjoitukset voidaan lukea Uuden testamentin apokryfikirjojen joukkoon.


title: Johanneksen salainen kirja

text: Kirja on yksi Nag Hammadin löydön merkittävimpiä ja siitä on tullut yksi gnostilaisuuden tutkimuksen keskeisimmistä teksteistä.


title: Johanneksen salainen kirja

text:
"Johanneksen salainen kirja" kuuluu setiläiseen gnostilaisuuteen ja on syntynyt toisella vuosisadalla. Monet tällöin eläneet kristityt toivoivat kokevansa samanlaisia yliluonnollisia ilmestyksiä kuin Paavali Damaskon tiellä (2 Kor. 12:1-4 )
tai Johannes Patmoksen saarella (Ilm. 1 ).


title: Johanneksen salainen kirja

text: Irenaeus viittasi "Johanneksen salaiseen kirjaan" teoksessaan "Harhaoppeja vastaan" noin vuonna 180 yhtenä niistä harhaoppisista kirjoituksista, joita toisen vuosisadan kirjoittajat tuottivat. Hän sanoi, että oli olemassa "lukematon joukko salaisia ja laittomia kirjoituksia jotka he itse ovat väärentäneet, villitäkseen typerien ihmisten, jotka ovat tietämättömiä todellisista kirjoituksista, mielet" ("Harh. op." 1.20.1). Irenaeus itse oli luomassa Raamatun kirjojen kaanonia, jossa evankeliumeja oli tasan neljä ja jossa muiltakin kirjoituksilta vaadittiin apostolista alkuperää. "Johanneksen salainen kirja" on "Totuuden evankeliumin" ja "Juudaksen evankeliumin" ohella yksi niistä teoksista, joita hän lainaa paljastaakseen ja kumotakseen ne (Pagels 2003, p. 96). Kirjan kääntänyt Frederick Wisse sanoo, että kirja oli edelleen käytössä kahdeksannella vuosisadalla Mesopotamian audialaisten keskuudessa (Wisse p 104).